Joe Biden adakan pertemuan dengan Raja Arab Saudi di Jeddah

JEDDAH, 16 Zulhijjah 1443H, Sabtu – Presiden Joe Biden pada Jumaat mengadakan pertemuan dengan Raja Arab Saudi, Raja Salman bin Abdul Abdulaziz Al-Saud di bandar Jeddah.

Biden tiba di Arab Saudi dari Israel sempena lawatan sulungnya ke negara Arab itu sejak menjadi presiden Amerika Syarikat (AS) tahun lalu, lapor Agensi Anadolu.

Ketibaan beliau di Lapangan Terbang Antarabangsa King Abdulaziz di Jeddah disambut oleh Emir Mekah, Khalid Al-Faisal.

Pada hari yang sama Biden turut bertemu Putera Mahkota Saudi Mohammed bin Salman.

Biden akan menghadiri Sidang Kemuncak AS-Arab Saudi pada Sabtu yang turut disertai pemimpin negara Majlis Kerjasama Teluk (GCC), Mesir, Iraq dan Jordan.

Lawatan Biden ke Arab Saudi adalah persinggahan terakhirnya. Sebelum ini beliau melawat Israel dan Tebing Barat. – Bernama


Ordinan Darurat 2021 diwartakan 14 Januari

KUALA LUMPUR, 2 Jamadilakhir 1442H, Jumaat – Kerajaan telah mewartakan Ordinan Darurat (Kuasa-kuasa Perlu) 2021 yang berkuat kuasa mulai 11 Januari 2021 sebagai langkah proaktif membendung wabak COVID-19 di Malaysia.

Ordinan setebal 12 muka surat yang mengandungi 18 perkara itu telah diwartakan dan dimasyhurkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz di Indera Mahkota, Kuantan semalam (14 Januari).

Seperti yang dilaporkan sebelum ini, ordinan itu antara lain memperuntukan penubuhan sebuah Jawatankuasa Khas Bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam dalam persekutuan berikutan pandemik COVID-19.

Bagaimanapun, tiada perincian dinyatakan berhubung jawatankuasa itu termasuk keahliannya.

Selain itu, juga dijelaskan peruntukan ordinan berkenaan mengatasi peruntukan undang-undang bertulis yang lain sekiranya terdapat sebarang percanggahan atau ketidakselarasan di antara peruntukan ordinan dengan mana-mana undang-undang bertulis lain.

Ordinan itu juga memperuntukkan kuasa tambahan kepada angkatan tentera yang mana segala kuasa polis di bawah Kanun Tatacara Jenayah (Akta 593) kini turut diberikan kepada anggota tentera.

Berhubung kuasa eksekutif dan perundangan pula, perdana menteri dan jemaah menteri hendaklah terus menjalankan kuasa eksekutif persekutuan dan diberikan kuasa membuat undang-undang subsidiari, manakala menteri besar atau ketua menteri dan Majlis Mesyuarat Kerajaan Negeri meneruskan kuasa eksekutif dan membuat undang-undang di peringkat negeri.

Pilihan raya umum, pilihan raya negeri dan pilihan raya kecil serta persidangan Parlimen dan Dewan Undangan Negeri juga tidak akan diadakan sepanjang tempoh darurat dilaksanakan.

Bagi memerangi wabak COVID-19, dalam tempoh darurat berkuat kuasa, Yang di-Pertuan Agong atau mana-mana individu yang diberi kuasa oleh Seri Paduka boleh melantik seseorang untuk mengeluarkan arahan bagi rawatan, imunisasi, pengasingan, pemerhatian atau pengawasan di bawah Akta Pencegahan dan Pengawalan Penyakit Berjangkit 1988 (Akta 342).

Selain itu, tiada tindakan guaman, pendakwaan atau apa-apa prosiding lain boleh diambil terhadap kerajaan atau penjawat awam yang melaksanakan tugas untuk mencegah dan membendung penularan pandemik COVID-19.

Ordinan itu juga menggariskan menjadi kesalahan bagi mana-mana individu yang gagal mematuhi arahan atau prosedur operasi standard (SOP) yang telah ditetapkan dalam usaha membendung penularan COVID-19.

Perincian ordinan itu boleh diakses menerusi portal rasmi Jabatan Peguam Negara di http://www.federalgazette.agc.gov.my.

Istana Negara pada Selasa (12 Jan) telah mengeluarkan kenyataan bahawa Al-Sultan Abdullah telah memberi perkenan Pengisytiharan Proklamasi Darurat dilaksanakan hingga 1 Ogos 2021 sebagai langkah proaktif membendung wabak COVID-19.

Perdana Menteri Tan Sri Muhyiddin Yassin dalam pengumuman khas darurat pada hari sama menjelaskan bahawa jemaah menteri telah menasihati Yang di-Pertuan Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Januari 2021 hingga 1 Ogos 2021.

Perkara 150(1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.

Ancaman pandemik COVID-19 kini menjadi ancaman besar terhadap kehidupan ekonomi rakyat di negara ini. – Bernama


Pertubuhan hak asasi Palestin dedah diancam pengganas Israel

GENEVA, 13 Rabiulakhir 1444H, Selasa – Sebuah pertubuhan hak asasi manusia Palestin mendedahkan bahawa pihaknya berdepan ancaman dan kaedah mafia ketika kempen ketenteraan Israel.

Memberitahu kepada panel Pertubuhan Bangsa-Bangsa Bersatu (PBB), Kumpulan Hak Asasi Manusia Al-Haq berkata, tindakan itu bagi menyekat usaha mereka mendokumentasikan tuduhan pencabulan rejim Zionis ke atas wilayah berkenaan.

Bagaimanapun, Israel menolak proses yang diawasi oleh panel sebagai palsu, bahkan enggan mengulas mengenai dakwaan itu.

Suruhanjaya Siasatan Bebas (COI) yang ditubuhkan oleh Majlis Hak Asasi Manusia tahun lalu, merancang lima hari perbicaraan yang dikatakan tidak memihak dan meneliti dakwaan pihak Israel dan Palestin.

Dalam sesi pembukaan, suruhanjaya itu mendengar daripada wakil pertubuhan Palestin yang ditutup oleh Israel pada Ogos dan ditetapkan kononnya sebagai entiti ‘pengganas’.

Ketua Pengarah Kumpulan Hak asasi Manusia Al-Haq, Shawan Jabarin menyangkal dakwaan keganasan dan menyifatkan penutupan itu sebagai ‘keputusan sewenang-wenangnya’.

Katanya, pasukan keselamatan Israel telah menggunakan ‘kaedah mafia’ terhadap kumpulan itu dalam kempen gangguan selama bertahun-tahun.

“Mereka menggunakan segala cara, saya boleh katakan. Mereka menggunakan cara kewangan; kempen memburuk-burukkan dan ancaman,” katanya sambil berkata pejabatnya ditutup dengan pintu besi pada 18 Ogos lalu.

Diminta untuk memperincikan ugutan yang disebut kepada panel itu, Jabarin memberitahu Reuters selepas perbicaraan bahawa dia menerima panggilan telefon daripada seseorang yang dikenali sebagai ‘Shabak’ atau Agensi Keselamatan Israel, dua hari selepas serbuan itu.

Mereka mengugutnya dengan penahanan, soal siasat atau ‘cara lain’ jika dia meneruskan kerjanya.

Jurucakap misi diplomatik Israel di Geneva enggan mengulas mengenai keterangan khusus itu.

Jurucakap Kementerian Luar Israel dalam kenyataan berasingan pula mendakwa, COI dan usaha mengadakan perbicaraan palsu ini memalukan dan menjejaskan Majlis Hak Asasi Manusia.

Dakwanya, suruhanjaya itu mempunyai agenda ‘anti-Israel’.

Pejabat hak asasi manusia PBB sebelum ini menolak dakwaan berat sebelah dan berkata Israel tidak bekerjasama dengan tugas suruhanjaya itu. – Agensi


Ribuan rakyat Palestin bersolidariti protes keganasan Zionis

GAZA, 18 Rabiulawal 1444H, Sabtu – Ribuan penduduk Semenanjung Gaza yang terkepung berhimpun sebagai solidariti dengan rakan-rakan Palestin di Tebing Barat dan Baitulmaqdis Timur yang diduduki di tengah-tengah gelombang keganasan tentera negara haram Israel.

Perhimpunan disuarakan Pergerakan Perjuangan Islam Palestin (Hamas) dan Jihad Islam pada Jumaat itu bermula dari masjid di Khan Yunis di selatan Gaza dan Jabalia di utara Semenanjung Gaza.

Peserta perhimpunan memegang sepanduk solidariti dengan penduduk Baitulmaqdis dan gambar beberapa pemuda yang dibunuh oleh tentera Israel di Tebing Barat dan Baitulmaqdis Timur diduduki.

Seorang pegawai kanan Hamas, Mosheer Al-Masry memberitahu Al Jazeera bahawa protes itu mengesahkan perpaduan semua rakyat Palestin berikutan perjanjian perdamaian yang ditandatangani oleh kumpulan saingan Palestin pada Khamis.

“Tebing Barat dan Baitulmaqdis memasuki fasa baharu yang menunjukkan pendudukan Israel bahawa perjuangan bersenjata adalah pilihan rakyat kami,” katanya.

Beliau berkata, pencerobohan harian oleh peneroka haram Israel dalam perkarangan Masjid al-Aqsa, di bandar lama Baitulmaqdis dan provokasi Israel baru-baru ini di tapak itu hanya mendorong penentangan Palestin.

“Baitulmaqdis dan Masjid al-Aqsa adalah teras konflik dan deminya rakyat kami bangkit sepanjang sejarah kedua-duanya,” katanya.

Tentera Israel telah melakukan serbuan hampir setiap hari di Tebing Barat yang diduduki sejak beberapa bulan kebelakangan ini.

Sebahagian besar serbuan tertumpu di bandar Jenin dan Nablus, lokasi gelombang baharu penentangan bersenjata Palestin sedang muncul.

Sementara itu, sejak awal tahun, sekurang-kurangnya 160 rakyat Palestin dibunuh oleh tentera Israel di Tebing Barat dan Semenanjung Gaza yang diduduki

Menurut Kementerian Kesihatan, ia termasuk termasuk serangan tiga hari Israel ke atas Gaza pada Ogos lalu yang mengorbankan 51 rakyat Palestin. – Agensi


China kecam negara luar buat ujian COVID-19 terhadap rakyatnya

BEIJING, 11 Jamadilakhir 1444H, Rabu – China mengecam negara yang melaksanakan syarat ujian COVID-19 ke atas warganegaranya yang melakukan perjalanan ke luar negara.

Atas sebab itu, Beijing dilaporkan memberi amaran akan bertindak balas terhadap langkah sedemikian yang didakwa tidak rasional.

Kini beberapa negara termasuk Amerika Syarikat (AS), United kingdom (UK), India, Jepun dan beberapa negara Eropah telah mengumumkan langkah lebih tegas terhadap pelancong dari China.

Ini susulan kebimbangan kemungkinan varian baharu mungkin muncul.

Jurucakap Kementerian Luar China, Mao Ning berkata, pihaknya percaya sekatan kemasukan yang dilakukan oleh beberapa negara tidak mampunyai asas saintifik dan amalan berlebihan berkenaan tidak boleh diterima.

Malah memberi amaran bahawa China berhak untuk mengambil tindak balas berdasarkan prinsip timbal balik dengan apa yang dilakukan.

Beberapa negara telah mengenakan syarat baharu dengan melaksanakan ujian saringan ke atas pelancong dari China berikutan tiada data yang jelas mengenai data jangkitan.

Di Shanghai, sekumpulan doktor mengakui kira-kira 70 peratus daripada 26 juta penduduk di bandar itu telah dijangkiti dalam masa beberapa minggu kebelakangan ini.

Di Hospital Tongren di pusat bandar Shanghai, ribuan pesakit menerima rawatan perubatan kecemasan di luar pintu wad kecemasan berikutan situasi sistem kesihatan negara semakin kritikal.

Malah di bahagian koridor hospital dipenuhi ratusan warga emas yang diletakkan di atas katil dan disambungkan bekalan air.

Seorang doktor kanan di hospital Ruijin di Shanghai,Chen Erzhen menganggarkan kira-kira 70 peratus daripada 25 juta penduduk Shanghai telah dijangkiti virus itu. – Agensi


Hujah Rafizi berkait pengasingan kuasa PM tak masuk akal

BANGI, 10 Jamadilawal 1444H, Isnin – Hujah Menteri Ekonomi, Mohd Rafizi Ramli mengenai pelantikan Perdana Menteri, Datuk Seri Anwar Ibrahim sebagai Menteri Kewangan disifatkan sebagai tidak masuk akal.

Ini kerana, boleh sahaja pemimpin lain dalam PKR memegang jawatan itu sekiranya tidak mahu memberikannya kepada Tengku Datuk Seri Zafrul Tengku Abdul Aziz, Datuk Seri Johari Abdul Ghani serta lain-lain pihak, kata Ketua Armada Bersatu, Wan Ahmad Fayhsal Wan Ahmad Kamal.

Bahkan katanya, Ahli Parlimen Pandan itu sendiri layak memikul portfolio berkenaan.

“Kenapa dipusatkan kuasa kepada Perdana Menteri yang mana kempen dan pendirian Pakatan Harapan sendiri zaman-berzaman mahu pengasingan kuasa ini dibuat.

“Apa jaminan keadaan ini tidak mencetuskan skandal yang sama seperti 1MDB? Bukankah ini agenda dan pendirian utama Reformasi institusi Perdana Menteri dan Menteri Kewangan itu sendiri? Apa sudah jadi?

“Lebih kelakar Rafizi kata pendirian dia tak berubah, tapi hakikatnya beliau tak berdiri atas pendirian itu. Maknanya tak ada pendirianlah. Politik hanyalah transaksi. Tiada prinsip. Esok negara pun dia boleh jual asal untungkan diri sendiri,” katanya dalam satu hantaran di Facebook, hari ini.

Terdahulu, Rafizi menegaskan beliau masih berpegang kepada pendirian agar mana-mana Perdana Menteri tidak sepatutnya memegang jawatan sebagai Menteri Kewangan.

Namun, beliau berkata, keadaan pada masa kini adalah keadaan yang disifatkan sebagai ‘luar biasa’, memandangkan tiada satu pun gabungan yang mampu membentuk kerajaan secara persendirian.

Jelasnya lagi, portfolio Kementerian Kewangan merupakan portfolio yang dikehendaki setiap gabungan, sehingga memaksa Perdana Menteri mengambil keputusan yang sukar dan memegang jawatan itu dahulu.


Pakatan Arab Saudi didakwa jarah minyak dari Yaman?

SANA’A, 14 Rabiulawal 1443H, Khamis – Syarikat Petroleum Yaman (YPC) mendakwa negara-negara anggota dalam pakatan pimpinan Arab Saudi yang berperang melawan Yaman menjarah simpanan minyak milik negara miskin itu.

Justeru, YPC mendesak Pertubuhan Bangsa-bangsa Bersatu (PBB) untuk mengambil tindakan bagi meringankan penderitaan rakyat Yaman.

“Kami menderita ekoran operasi penjarahan yang sistematik, yang dilakukan oleh tentera upahan agresif dan dijalankan oleh negara-negara anggota pakatan (yang dipimpin oleh Saudi), dan yang menyasarkan kekayaan rakyat Yaman,” kata jurucakap YPC, Essam Al-Mutawakel kepada rangkaian televisyen al-Masirah, hari ini.

Beliau mendakwa, Emiriah Arab Bersatu (UAE), salah satu negara anggota pakatan itu telah membawa kapal dan berada di pelabuhan Yaman untuk mencuri minyak.

Al-Mutawakel menambah bahawa penceroboh pimpinan Arab Saudi telah mencuri lebih AS$165 juta sebulan daripada pendapatan penjualan minyak Yaman, sementara negara itu sedang menghadapi krisis ekonomi.

Katanya, pendapatan dari kapal ‘Sea Scout’, di mana 950,000 tong minyak mentah dijarah, dapat membayar gaji pekerja di Yaman selama sebulan.

Pada hari Selasa, seorang pegawai Yaman melaporkan bahawa kapal Sea Scout tiba di pelabuhan Bir Ali di wilayah selatan Shabwah.

Jurucakap YPC juga mendesak PBB untuk mengambil sikap ‘objektif dan tidak memihak’ terhadap keadaan ekonomi dan kemanusiaan rakyat Yaman.

Arab Saudi dan sekutunya melancarkan perang dahsyat terhadap negara Timur Tengah yang paling miskin pada tahun 2015 untuk menaikkan semula bekas presiden Abd Rabbuh Mansur Hadi, sekutu kuat Riyadh, dan menghancurkan gerakan penentangan Ansarullah.

Perang itu disertai oleh pengepungan yang ketat, gagal mencapai tujuannya, tetapi telah membunuh ratusan ribu rakyat Yaman dan membahayakan berjuta-juta orang lagi dengan memusnahkan banyak infrastruktur negara itu.

Menurut PBB, Yaman mengalami krisis kemanusiaan terburuk di dunia.

UNICEF mengatakan bahawa ia memerlukan lebih daripada AS$235 juta untuk meneruskan usaha menyelamatkan nyawa di Yaman. – Agensi


Kebun haram: Siapa di belakang penceroboh?

BANGI, 8 Jamadilawal 1442H, Rabu – Kes pencerobohan tanah di Raub, Pahang akhirnya menghampiri penghujung, selepas keputusan mahkamah hari ini memihak kepada kerajaan negeri Pahang.

Mahkamah Tinggi Kuantan menolak permohonan 204 pekebun durian Musang King di Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri.

Mahkamah memberikan dua alasan dalam menolak permohonan plaintif, iaitu pekebun terlibat tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah bukanlah satu keputusan atau tindakan yang boleh disemak di mahkamah.

Mahkamah juga mendapati pekebun terlibat adalah penceroboh, dan sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.

Biarpun isu itu hampir selesai, Naib Presiden Ikatan Muslimin Malaysia (ISMA), Prof Dr Zainur Rashid Zainuddin masih tertanya-tanya siapa pihak yang berada di belakang pekebun durian itu.

“Siapakah di belakang mereka? Mahkamah Tinggi memutuskan bahawa tindakan menceroboh tanah milik kerajaan adalah salah.

“Kerajaan negeri Pahang berhak untuk ambil tindakan yang sebelum ini dipersoalkan oleh para pekebun haram durian Musang King,” katanya dalam kenyataan di Facebook, hari ini.

Hantaran tersebut turut mendapat sokongan dan respon daripada pengguna Facebook, yang rata-ratanya mendesak penceroboh didakwa mengikut undang-undang.

“Mana-mana peneroka dan pemilik haram tanah kerajaan terus waran tangkap dan hukum serta kompaun mengikut tempoh penguasaan pendudukan dari mula meneroka tanah itu,” kata Rihan Othman.

“Serbu dan ambil tindakan. Jika dibiarkan akan menjadi barah. Kerajaan negeri jangan putih mata saja,” tulis Ain Habibah.

“Ambil balik tanah berserta hasilnya, yang ceroboh tanah jangan diberi muka. Sumbat saja ke dalam,” kata Mohd Noor.


Kesatuan Eropah kecam individu bakar al-Quran

STOCKHOLM, 13 Zulhijjah 1444H, Ahad – Kesatuan Eropah (EU) pada hari Sabtu menyifatkan tindakan membakar salinan al-Quran atau mana-mana kitab suci lain adalah biadab dan satu tindakan provokasi yang jelas.

Kenyataan itu dibuat selepas individu yang dikenali sebagai Salwan Momika membakar satu salinan kitab suci umat Islam di bawah perlindungan polis di hadapan sebuah masjid di Stockholm pada hari Rabu lepas.

Pencemaran itu dilakukan serentak dengan hari sambutan Aidiladha, salah satu perayaan utama yang disambut oleh umat Islam di seluruh dunia.

“Manifestasi perkauman, xenofobia dan sikap tidak bertoleransi yang berkaitan tidak mempunyai tempat di Eropah,” kata Jurucakap EU bagi Hal Ehwal Luar Negeri dan Dasar Keselamatan dalam satu kenyataan.

Beliau berkata, EU menyertai Kementerian Luar Sweden dalam penolakan kerasnya terhadap pembakaran al-Quran oleh seorang individu di Sweden.

Tindakan ini sama sekali tidak mencerminkan pendapat Kesatuan Eropah, tegas beliau.

“Lebih menyedihkan lagi perbuatan sebegitu dilakukan pada perayaan penting umat Islam Aidiladha,” katanya. – Agensi


Malaysia suarakan ketegasan isu Palestin, Rohingya di UNGA

PUTRAJAYA, 7 Safar 1442H, Jumaat – Perdana Menteri Tan Sri Muhyiddin Yassin akan mengulangi ketegasan pendirian teguh Malaysia sejak sekian lama berhubung soal Palestin dan nasib yang menimpa kaum Rohingya di wilayah Rakhine, semasa menyampaikan pernyataan nasional Malaysia pada perbahasan umum sesi ke-17 Perhimpunan Agung Pertubuhan Bangsa-bangsa Bersatu (UNGA) pada 26 Sept.

Dalam ucapan di perbahasan umum di New York yang dibuat menerusi rakaman video awal, Muhyiddin juga dijangka mengetengahkan kepentingan tindakan bersama oleh negara anggota, dan juga Pertubuhan Bangsa-bangsa Bersatu (PBB) dalam menangani cabaran global.

“Perdana Menteri juga dijangka membangkitkan isu berkenaan pembaharuan dalam PBB,” kata Wisma Putra dalam kenyataan hari ini.

Tema perbahasan umum tahun ini ‘The future we want, the United Nations we need: reaffirming our collective commitment to multilateralism – confronting COVID-19 through effective multilateral action’, bertumpu kepada kepentingan untuk mengukuhkan kerjasama antarabangsa, di tengah-tengah kekacauan yang berpunca daripada pandemik COVID-19, menurutnya.

Wisma Putra berkata Minggu Peringkat Tinggi sesi ke-75 UNGA menampilkan tiga mesyuarat yang diberikan mandat peringkat tinggi, dengan Malaysia akan diwakili di peringkat kementerian.

Menurut kenyataan itu Menteri Tenaga dan Sumber Asli Datuk Dr Shamsul Anuar Nasarah dijadual menyampaikan ucapan di sidang kemuncak Kepelbagaian Bio pada 30 Sept menerusi rakaman video awal.

Sidang Kemuncak yang akan berlangsung di bawah tajuk ‘Urgent action on biodiversity for sustainable development’ itu dijangka mengetengahkan keperluan tindakan segera di peringkat tinggi dalam menyokong kerangka kerja kepelbagaian bio global pasca-2020, yang menyumbang kepada pelaksanaan Agenda Pembangunan Mapan 2030, di samping merealisasikan matlamat Wawasan Kepelbagaian Bio 2050 ‘Living in harmony with nature’.

Pada 1 Okt, Menteri Pembangunan Wanita Keluarga dan Masyarakat Datuk Seri Rina Mohd Harun dijadual menyampaikan kenyataan Malaysia secara maya kepada mesyuarat peringkat tinggi perhimpunan umum itu, pada hari ulang tahun ke-25 Persidangan Dunia Berhubung Wanita Keempat.

Selaras dengan tema ‘Accelerating the realization of gender equality and the empowerment of all women and girls’, mesyuarat peringkat tinggi itu dijangka mengetengahkan pencapaian, amalan terbaik serta cabaran dalam menangani ketidaksamaan gender.

Wisma Putra berkata Menteri Luar Datuk Seri Hishammuddin Tun Hussein akan menyampaikan kenyataan Malaysia di mesyuarat peringkat tinggi untuk memperingati dan mempromosi Hari Antarabangsa bagi Pemusnahan Sepenuhnya Senjata Nuklear pada 2 Okt menerusi rakaman video awal.

“Majlis memperingati itu disasar meningkatkan kesedaran orang ramai dan mendapatkan penyertaan lebih baik dalam kalangan ramai terhadap isu pemusnahan nuklear bagi mencapai negara yang bebas dari ancaman senjata nuklear,” menurutnya.

Wisma Putra berkata Malaysia kekal komited terhadap peranannya sebagai rakan PBB serta negara anggota; yang boleh dipercayai serta konstruktif, dan berikrar akan terus bekerjasama dengan komuniti antarabangsa bagi memerangi pandemik COVID-19, dan pembinaan semula susulan kemunculan dunia pasca-COVID-19.


Peluru berpandu Russia serang pasar di Ukraine, korbankan 17 penduduk

DONETSK, 21 Safar 1445H, Khamis – Kira-kira 17 terkorban termasuk seorang kanak-kanak selepas peluru berpandu Russia menyasarkan sebuah pasar yang sesak di sebuah bandar di wilayah timur Ukraine.

Serangan berkenaan boleh dianggap terburuk dalam tempoh beberapa bulan kebelakangan ini.

Perdana Menteri Ukraine, Denys Shmyhal menyifatkan tentera Russia sebagai pengganas yang tidak boleh dimaafkan.

“Akan ada pembalasan terhadap segala perbuatan yang telah dilakukan selama ini,” katanya.

Peluru berpandu Russia kerap melanda kawasan awam namun jumlah kali ini adalah luar biasa.

Satu rakaman video berkaitan serangan dikongsikan oleh Presiden Ukraine, Volodymyr Zelenskyy menunjukkan orang awam berjalan di sekitar pasar sebelum serangan peluru berpandu Russia petang semalam.

Selain itu, terdapat video memaparkan letupan besar di tengah jalan raya yang sibuk menyebabkan kaca bangunan bertaburan dan orang awam melarikan diri.

Zelenskyy menyifatkan tindakan berkenaan sebagai tidak berperikemanusiaan.

Serangan berkenaan dilancarkan hanya beberapa jam selepas Setiausaha Amerika Syarikat (AS), Antony Blinken tiba di Kyiv dalam lawatan ketiga ke negara itu selepas pencerobohan Russia-Ukraine.

Blinken dijadualkan bertemu dengan Zelensky bagi membincangkan usaha Ukraine mendapatkan semula tanah di sekitar Bakhmut, yang terletak di sebelah timur Kostiantynivka. – Agensi


Ibu tunggal rugi RM78,214 terpedaya janji kenalan Facebook

MELAKA, 29 Syawal 1442H, Khamis  – Seorang ibu tunggal mengalami kerugian RM78,214, selepas terpedaya dengan janji seorang lelaki yang dikenalinya menerusi laman sosial Facebook.

Ketua Jabatan Siasatan Jenayah Komersial (JSJK) negeri Supt E Sundra Rajan berkata, mangsa berusia 49 tahun berasal dari Alor Gajah itu, telah berkenalan dengan seorang lelaki pada 28 Mei lepas.

Katanya, sebagai tanda perkenalan suspek  telah menyatakan hasratnya mahu menghantar bungkusan barang kemas, dan pada hari yang sama wanita itu telah menerima panggilan telefon dari individu yang mendakwa dari sebuah syarikat.

“Suspek telah menyatakan bungkusan dari kenalannya itu telah sampai, dan mangsa diminta untuk membuat bayaran bagi menuntut bungkusan tersebut.

“Mangsa tanpa berasa curiga telah membuat bayaran secara berperingkat pada 28 Mei hingga 8 Jun berjumlah RM78,214 ke dalam tiga akaun bank berbeza, atas pelbagai alasan seperti bayaran cukai kastam,” katanya menerusi kenyataan media di sini hari ini.

Bagaimanapun, suspek masih meminta wang daripada mangsa, walaupun selepas pembayaran dibuat dan wanita itu tidak lagi mengikut arahan, kerana menyedari dirinya ditipu untuk mendapatkan bungkusan tidak wujud.

Katanya, mangsa telah membuat laporan di Balai Polis Alor Gajah pada 9 Jun dan kes disiasat di bawah Seksyen 420 Kanun Keseksaan kerana kesalahan menipu. -Bernama


Polis nafi bertindak kasar tahan wanita Indonesia

BUTTERWORTH,  9 Rejab 1442H, Ahad  – Polis menafikan telah bertindak kasar termasuk sengaja menggari seorang wanita Indonesia yang bekerja di sebuah restoran di Jalan Raja Uda, yang ditahan kerana tidak mempunyai dokumen perjalanan diri ketika Ops Bersepadu Khas, Rabu lepas.

Ketua Polis Daerah Seberang Perai Utara (SPU) ACP Noorzainy Mohd Noor berkata, sejak semalam, tular di media sosial video berkenaan polis yang kononnya bertindak kasar terhadap wanita berusia 46 tahun itu, namun sebenarnya ketika proses penahanan, mangsa telah bertindak agresif serta menjerit ke arah polis.

“Pada mulanya, suspek melarikan diri ketika serbuan dilakukan tapi berjaya ditahan oleh penguat kuasa Majlis Bandaraya Seberang Perai (MBSP) dan dibawa semula ke premis tempatnya bekerja namun suspek bertindak meronta-ronta termasuk membaling apron ke arah polis.

“Ketika diminta memberikan kerjasama, suspek bertindak agresif dan cuba melarikan diri semula dengan merempuh polis serta penguat kuasa yang ada di situ. Sebab itu kami menggarinya tapi tidak berlaku sebarang kekerasan ke atas suspek sebaliknya semua mengikut prosedur operasi standard (SOP),” katanya kepada pemberita hari ini.

Noorzainy berkata, operasi berkenaan dijalankan dengan kerjasama MBSP, Kementerian Kesihatan (KKM) dan Kementerian Perdagangan Dalam Negeri Hal Ehwal Pengguna (KPDNHEP) di kawasan terbuka serta terdapat pelanggan di restoran tersebut semasa kejadian.

“Jadi adalah mustahil polis boleh bertindak kasar seperti didakwa oleh pihak yang memuat naik video semasa insiden terbabit,” katanya.

Beliau berkata, polis turut menahan empat lelaki warga Myanmar berusia 21 hingga 36 tahun kerana tidak mempunyai dokumen perjalanan diri serta seorang lelaki tempatan berumur 29 tahun yang juga majikan mereka, untuk siasatan lanjut. -Bernama


Palestin berterima kasih kepada Malaysia bantu tangani COVID-19

KUALA LUMPUR, 20 Zulhijjah 1441H, Isnin – Kerajaan Palestin berterima kasih kepada Malaysia atas kerjasama yang diberikan Kementerian Kesihatan negara ini dalam membantu mencari kaedah terbaik menangani pandemik COVID-19 di negara berkenaan, kata Perdana Menteri Tan Sri Muhyiddin Yassin.

Beliau yang menerima kunjungan hormat Duta Besar Palestin ke Malaysia, Walid Abu Ali di pejabatnya di bangunan Parlimen hari ini berkata kerajaan Palestin turut merakamkan penghargaan kepada Malaysia atas sumbangan kit kesihatan yang dihantar ke negara itu pada Mei lepas.

Menurutnya langkah itu telah bermula apabila Menteri Kesihatan kedua-dua negara mengadakan sidang video bagi membincangkan kerjasama berkenaan baru-baru ini.

“Dalam pertemuan saya dengan Duta Besar, kami membincangkan pelbagai perkara membabitkan hubungan dua hala antara Malaysia dan Palestin termasuk peranan yang boleh dimainkan kedua-dua pihak dalam memperjuangkan hak dan kebebasan rakyat Palestin, dari sebarang bentuk penindasan,” katanya menerusi akaun Facebooknya hari ini.

Perdana menteri menegaskan hubungan akrab Malaysia dan Palestin terus diperkukuh dan kerajaan Malaysia kekal dengan komitmennya menyokong dan memperjuangkan hak Palestin di pentas dunia.

“Walid Abu Ali juga mengambil maklum, Malaysia berpendirian tegas dalam membawa suara dan hak Palestin di platform antarabangsa seperti di Pertubuhan Bangsa-Bangsa Bersatu (PBB), Pertubuhan Kerjasama Islam (OIC), Pergerakan Negara-negara Berkecuali (NAM) dan organisasi antarabangsa lain.

“Pertemuan ini adalah pertama kali sejak saya dilantik sebagai Perdana Menteri. Duta Besar itu turut menyerahkan perutusan terima kasih serta ucapan Hari Raya Aidiladha daripada Presiden Mahmoud Abbas kepada saya,” katanya. – Bernama


Masjid Jame’ Badlishah Yan mohon maaf laung azan Maghrib awal

BANGI, 18 Ramadan 1444H, Ahad – Pihak pentadbir Masjid Jame’ Badlishah Pekan Yan memohon maaf atas kesilapan melaungkan azan Maghrib dua minit sebelum masuk waktu sebenar pada 30 Mac lalu.

Timbalan Pengerusi masjid, Ustaz Ahmad Nasir berkata, kesilapan itu adalah disebabkan masalah teknikal paparan digital waktu azan di masjid berkenaan.

Justeru, puasa para jemaah yang bergantung semata-mata kepada azan Maghrib di masjid berkenaan adalah terbatal, sekali gus perlu diganti semula.

“Begitulah pandangan jumhur ulama dari kalangan Hanafi, Maliki, Syafie dan ramai di kalangan ulama Hanbali menyatakan bahawa puasa tersebut batal dan wajib diqada’.

“Para jemaah boleh ikuti syarah hukum melalui siri Bayan Linnas Siri Ke-97 Pejabat Mufti Wilayah Persekutuan bertarikh 18 Jun 2017 yang disertakan bersama lampiran ini.

“Pihak masjid sekali lagi memohon maaf di atas kesilapan dan kesulitan yang berlaku. Semoga dipermudahkan segala urusan kita semua insyaAllah,” katanya.


Anak muda jangan pendek akal sampai diperguna pemimpin berkepentingan politik

BANGI, 23 Zulhijjah 1442H, Isnin – Golongan anak muda perlu lebih matang dan tidak bersikap pendek akal dalam membuat keputusan, bagi mengelakkan diri terus dipergunakan pemimpin yang berkepentingan.

Ini kerana, kekecohan yang tercetus dalam perhimpunan ‘Keluar dan #Lawan’ pada Sabtu lalu, mungkin akan berulang dan menjadi cerminan kepada masyarakat dunia terhadap nilai serta jati diri golongan muda di Malaysia.

Ketua Pemuda BERJASA, Ustaz Fahmi Bazlan Muda percaya, sikap biadab yang ditonjolkan kebanyakan peserta perhimpunan itu adalah tercetus daripada keadaan terdesak sesetengah pihak yang mempunyai kepentingan politik.

“Kalau kita perasan ada slogan ‘kerajaan gagal’, slogan ini telah mula diangkat oleh Pakatan Harapan.

“Kita boleh lihat di media sosial #kerajaangagal telah menjadi trending dan diguna pakai oleh anak-anak muda dalam memberikan respon terhadap prestasi kerajaan yang memperkenalkan banyak SOP baru yang ketat dan program pemulihan negara,” katanya ketika dihubungi Ismaweb.net.

Beliau tidak menolak kemungkinan kesempatan itu digunakan oleh PH, khususnya golongan muda dan reformasi Datuk Seri Anwar Ibrahim membentuk gelombang baharu dengan niat menjatuhkan kerajaan sedia ada.

“Buktinya, sebelum kejadian, saya juga mendapat info dan maklumat mengenai perhimpunan besar-besaran akan diadakan di Dataran Merdeka pada Sabtu dan Ahad.

“Jadi, saya ingin menegaskan bahawa tindakan sebegini mesti diambil tindakan tegas daripada pihak berkuasa supaya program yang dirancang ini tidak berlaku demi keselamatan dan seluruh rakyat yang masih mematuhi SOP melawan penularan COVID-19,” katanya.

Pada masa sama, Ustaz Fahmi turut menggesa Anwar dan pimpinan PH supaya tidak mengambil kesempatan di atas kesusahan dihadapi kerajaan hari ini, sebaliknya memberi sokongan moral terhadap Pelan Pemulihan Negara (PPN).

Sabtu lalu, dianggarkan seramai 450 orang menyertai perhimpunan ‘Keluar dan #Lawan’ dipercayai bagi mendesak Perdana Menteri dan barisan Kabinetnya meletakkan jawatan.

Mereka berhimpun berdekatan Dataran Merdeka sambil membawa bendera hitam, sepanduk protes dan replika menyerupai jenazah.


Hati-hati jika terima e-mel guna profil pemimpin negara

BANGI, 4 Zulkaedah 1443H, Sabtu – Suruhanjaya Komunikasi dan Multimedia Malaysia (MCMC) mengingatkan orang ramai supaya berhati-hati jika menerima e-mel menggunakan profil pemimpin negara, ketua organisasi atau syarikat yang memberikan arahan di luar daripada kebiasaan.

Suruhanjaya itu berkata, sebarang komunikasi yang diterima luar daripada kebiasaan perlulah disemak dan ditentukan kesahihannya serta tidak dikongsikan dengan mana-mana pihak.

Katanya, ia bertujuan untuk mengelakkan dari menjadi mangsa kepada aktiviti yang berniat jahat dan berunsur penipuan.

“Penyebaran kandungan palsu boleh dikenakan tindakan perundangan di bawah Seksyen 505 Kanun Keseksaan dan Seksyen 233 Akta Komunikasi dan Multimedia (AKM) 1998.

“Peringatan ini dikeluarkan hasil daripada aduan yang diterima dari orang ramai di mana terdapat e-mel yang tidak ditentusahkan telah ditangkap layar dan disebarkan melalui aplikasi permesejan dalam talian,” katanya dalam kenyataan, hari ini.

Justeru, MCMC meminta orang ramai untuk membuat semakan dengan pihak yang terlibat – di mana profil serta identitinya digunakan – dan jangan sebarkan sebarang kandungan mencurigakan bagi mengelak kekeliruan umum.

Katanya, laporkan kepada Polis Diraja Malaysia (PDRM) sekiranya telah dipastikan kandungan e-mel itu tidak benar atau palsu, bagi memudahkan tindakan sewajarnya diambil.

“Sekiranya ada menerima e-mel yang mencurigakan, sertakan email header bagi e-mel tersebut semasa mengemukakan laporan kepada pihak polis.

“Orang ramai juga boleh membantu menghentikan penyebaran e-mel tersebut dengan melaporkan penyalahgunaan e-mel kepada penyedia perkhidmatan e-mel seperti Gmail atau Yahoo! Mail,” katanya.


Kalimah Allah: Apa bukti kerajaan rujuk Majlis Raja-Raja?

Oleh Athirah Huda Zalhe

BANGI, 5 Zulkaedah 1444H, Khamis – BERJASA menyifatkan penjelasan Perdana Menteri, Datuk Seri Anwar Ibrahim berkaitan isu penggunaan kalimah Allah di Parlimen baru-baru ini, hanya menambahkan kekeliruan kepada rakyat.

Malah, Presiden BERJASA, Haji Zamani Ibrahim melihat beberapa penjelasan yang dinyatakan Anwar juga menimbulkan pelbagai tanda tanya, khususnya berkait keputusan pembatalan rayuan di mahkamah.

Beliau turut keliru dengan langkah kerajaan apabila Perdana Menteri pula mengambil peranan untuk membuat penjelasan di Dewan Rakyat, sedangkan isu itu sepatutnya di bawah tanggungjawab Menteri Dalam Negeri.

“Tetapi saya rasa dia (Menteri Dalam Negeri) tidak mampu, dia lemah (dan) dia kalah. Akhirnya diserahkan kepada Perdana Menteri untuk bercakap di Parlimen.

“Jadi, dikatanya penjelasan tetapi apa yang saya ikuti, saya tengok bukan penjelasan, ia menambahkan kekeliruan pada kita yang masih keliru lagi,” katanya.

Terdahulu, Anwar pada sesi Pertanyaan Perdana Menteri menjelaskan, tindakan kerajaan menarik balik rayuan terhadap keputusan Mahkamah Tinggi dalam kes penggunaan kalimah Allah bertujuan mengelak sebarang keputusan dibuat berterusan bercanggah dengan keputusan Majlis Raja-Raja.

Anwar dilaporkan berkata, penarikan rayuan itu memberi ruang kepada kerajaan untuk menambah baik semua aspek, selain itu juga selaras pandangan serta nasihat Peguam Negara.

Ahli Parlimen Tambun itu antara lain menyangkal dakwaan keputusan kerajaan menarik balik rayuan kes terbabit tidak dirujuk kepada Majlis Raja-Raja, selain menegaskan tuduhan sedemikian tidak sepatutnya timbul.

Ini kerana, katanya, keputusan kes Jill Ireland Lawrence Bill lawan Kementerian Dalam Negeri (KDN) terikat keputusan Majlis Raja-Raja yang menyatakan nama ‘Allah’ tidak boleh digunakan di Semenanjung dengan kelonggaran secara bersyarat diberikan kepada Sabah dan Sarawak.

Bimbang Peguam Negara ditekan

Mengulas lanjut perkara itu, Zamani mempersoalkan kesahihan kenyataan Anwar dan menuntut kerajaan mengemukakan bukti yang mengesahkan dakwaan keputusan itu dirujuk kepada Majlis Raja-Raja serta Peguam Negara.

“Apa bukti? Bila tarikhnya? Apa dokumen yang boleh menyokong lidah Perdana Menteri itu? Peguam Negara yang menyuruh untuk rayuan dulu, takkanlah dia yang menyuruh dan dia minta batalkan?

“Peguam Negara ini masih Peguam Negara sama. Saya bimbang Peguam Negara diberikan tekanan, kalau Peguam Negara ditekan, bagi saya ini tidak sihat,” katanya.

Beliau sehingga kini masih belum mempercayai penjelasan Anwar selagi tiada bukti bahawa beliau sememangnya merujuk kepada Majlis Raja-Raja.

“Mungkin dah rujuk tetapi (mungkin) selepas diumumkan pembatalan rayuan. Kalau selepas pembatalan baru dirujuk, itu bukan rujuk namanya.

“Dah kelam kabut baru jumpa. Sepatutnya bila sebut rujuk, berjumpa sebelum diisytiharkan, itu baru rujuk,” katanya.


COVID-19: Malaysia rekod 489 kes baharu

KUALA LUMPUR, 19 Safar 1442H, Rabu – Kes baharu COVID-19 di Malaysia hari ini menurun berbanding semalam namun tetap merekodkan tiga angka dengan mencatatkan 489 kes dan kemunculan dua kluster baharu, menurut Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata daripada jumlah itu, 487 merupakan penularan tempatan dan dua lagi merupakan kes import.

“Daripada 487 kes penularan tempatan, 467 kes melibatkan warganegara dan 20 kes lagi bukan warganegara manakala kes import melibatkan satu warganegara dan satu bukan warganegara yang mengembara dari India dan Kepulauan Maldives,” katanya dalam kenyataan berhubung situasi COVID-19 di sini, hari ini.

Dengan perkembangan itu, katanya jumlah kes positif keseluruhan adalah 13,993 kes dengan jumlah kes aktif kebolehjangkitan sebanyak 3,351 kes.

Manakala terdapat 74 kes yang telah pulih menjadikan jumlah kumulatif kes yang telah pulih sepenuhnya adalah 10,501 kes atau 75.0 peratus daripada jumlah keseluruhan kes. – Bernama


Minta ahli berfikir panjang, Tok Mat dilihat cuba damaikan UMNO

Oleh Ainul Illia Meor Suzurudin

BANGI, 11 Syaaban 1442H, Khamis – Timbalan Presiden UMNO, Datuk Seri Mohamad Hasan dilihat cuba untuk mencari titik perdamaian antara beberapa kumpulan di dalam UMNO apabila meminta semua ahlinya bertindak bijak dan berfikiran panjang sebelum menolak kerjasama dengan Parti Pribumi Bersatu Malaysia (Bersatu).

Menjelaskan pandangan itu, penganalisis politik, Dr Mazlan Ali berkata, umum telah mengetahui bahawa UMNO terpecah kepada beberapa kumpulan.

Katanya, kumpulan paling ketara adalah mereka yang menentang kerjasama dengan Bersatu, dan sekumpulan lagi yang menyokong untuk berkerjasama dengan Bersatu pada Pilihan Raya Umum ke-15 (PRU15).

“Kumpulan yang menentang kerjasama dalam Perikatan Nasional (PN) ini adalah mereka yang mendukung Presiden UMNO sendiri, di mana sebahagian besarnya adalah akar umbi UMNO.

“Manakala, kumpulan yang bersetuju kerjasama dengan Bersatu diketuai oleh Tan Sri Annuar Musa dan beberapa Ahli Majlis Kerja Tertinggi UMNO yang berada di dalam Kabinet Tan Sri Muhyiddin Yassin.

“Saya fikir Tok Mat Hasan sekarang sedang mengambil pendekatan yang seimbang di antara dua kumpulan yang bertentangan ini, yang dijangka di Perhimpunan Agung UMNO akan menyaksikan dua kumpulan ini menunjukkan aksi-aksi pertarungan, pengaruh mempengaruhi di antara satu sama lain,” katanya ketika dihubungi Ismaweb.net, hari ini.

Mengulas lanjut, Dr Mazlan berkata, di dalam UMNO, Mohammad melihat kerjasama dengan Bersatu itu sebagai satu bentuk strategi yang tidak boleh dipandang ringan.

Ini kerana, situasi politik semasa menunjukkan bahawa UMNO mungkin tidak lagi dapat kembali dominan seperti dahulu sekiranya mereka bertanding secara solo melalui tiga penjuru.

“Tok Mat merasakan bahawa ahli UMNO perlu berfikir kembali secara rasional antara pendekatan-pendekatan terbaik yang boleh diambil oleh UMNO ini untuk berdepan dengan PRU15.

“Menolak kerjasama dengan Bersatu itu secara totalnya dianggap sebagai sesuatu yang mungkin boleh menjadi strategi yang salah pada UMNO.

“Dan saya fikir Tok Mat mungkin merasakan bahawa kerjasama ini mungkin boleh diteruskan dalam PRU15 dengan syarat, antara kedua parti ini berunding dan membuat persetujuan yang baik,” katanya.

Beliau berkata, mencari penyelesaian yang terbaik daripada segi pengagihan kerusi dan sekiranya dipersetujui, boleh menjadi satu perkara yang membawa kelebihan kepada UMNO dan juga rakan-rakannya dalam PN.

“Jadi pendekatan Tok Mat Hasan sekarang saya lihat lebih kepada strategi untuk mendamaikan. Membawa UMNO kepada satu keadaan untuk menilai dengan sebaik-baiknya.

“Memutuskan hubungan secara total dengan Bersatu itu mungkin dilihat merugikan kepada UMNO pada masa depan. Atau perhitungan tersebut dilihat sebagai perhitungan yang salah demi kelangsungan UMNO dalam politik Malaysia pada masa hadapan,” katanya lagi.

Semalam, Mohammad dilaporkan berkata, semua ahli UMNO perlu bertindak bijak dan berfikiran panjang sebelum menolak kerjasama dengan Bersatu yang hubungan dilihat retak berpunca daripada perasaan cemburu dalam soal pembahagian kerusi pilihan raya.

Beliau berkata, sifat cemburu hati itu melonjak dalam membangkitkan persaingan untuk berebut kerusi bertanding memandangkan masing-masing sudah nampak jalan untuk bertanding pada PRU15.


Culik datuk: Enam lelaki termasuk seorang ahli politik didakwa

PETALING JAYA, 17 Zulkaedah 1441H, Khamis – Enam lelaki termasuk seorang ahli politik dihadapkan ke Mahkamah Majistret di sini, hari ini, berhubung kes menculik ahli perniagaan, Datuk Seri R. Arumugam yang mayatnya ditemukan di kawasan belukar di Batu 27, Jalan Rawang Bestari Jaya pada 27 Jun lalu.

Lima lelaki iaitu Azhari Shahrom Shaihmi, 56; Mohd Durai Abdullah, 52; Sheikh Ismail Sheikh Hassan, 26; N. Vickneswarar, 28, dan seorang warga Bangladesh, Kasi Nasrul, 42, didakwa menculik Arumugam, 55, yang juga pemaju hartanah, dengan niat untuk menahan mangsa bagi mendapatkan wang tebusan berjumlah SGD50 juta (RM153 juta).

Mereka dituduh melakukan kesalahan itu di Taman Kejiranan Central Spine, Jalan Margosa, Bandar Sri Damansara, di sini, pada 10.30 pagi, 10 Jun, mengikut Seksyen 3 Akta Colek 1961 dibaca bersama Seksyen 34 Kanun Keseksaan, yang membawa hukuman mati atau penjara seumur hidup dan sekiranya tidak dihukum mati, juga boleh dikenakan sebat, jika sabit kesalahan.

Seorang lagi tertuduh iaitu bekas calon Parti Keadilan Rakyat (PKR) bagi Dewan Undangan Negeri (DUN) Batang Kali pada Pilihan Raya Umum 13 (PRU13) lalu, Datuk K. Ramachandran, didakwa bersubahat bersama lima tertuduh itu, dengan niat untuk menahan mangsa sama bagi mendapatkan wang tebusan dengan nilai serupa, di tempat dan masa sama.

Pertuduhan mengikut Seksyen 109 Kanun Keseksaan, dibaca bersama Seksyen 3 Akta Colek yang membawa hukuman sama.

Keenam-enam lelaki itu mengangguk faham selepas pertuduhan ke atas mereka dibacakan jurubahasa, di hadapan Majistret Mohamad Ikhwan Mohd Nasir.

Bagaimanapun, tiada pengakuan direkodkan daripada mereka, kerana kes membabitkan hukuman mati adalah di bawah bidang kuasa Mahkamah Tinggi dan pengakuan akan diambil, selepas kes dipindahkan ke mahkamah itu.

Timbalan Pendakwa Raya Hakim Amir Abd Hamid tidak menawarkan sebarang jaminan, kerana kesalahan tersebut tidak boleh dijamin.

Dalam prosiding itu, hanya Ramachandran diwakili peguam R.Sivaraj, manakala Datuk Geethan Ram Vincent hadir sebagai peguam pemerhati bagi pihak keluarga mangsa.

Mahkamah menetapkan 27 Ogos untuk sebutan semula kes dan laporan DNA.

Sebelum ini, Bernama melaporkan mangsa dipercayai diculik ketika bersenam di kawasan taman permainan di Bandar Sri Damansara, 10 Jun lepas, dan mayatnya ditemukan di kawasan belukar  pada 27 Jun lalu.-Bernama


Bidas Muhyiddin dalam isu Palestin, pemimpin DAP sokong negara haram?

BANGI, 6 Syawal 1442H, Selasa – Kebiadaban Ahli Dewan Undangan Negeri (ADUN) Bandar Baru Klang, Datuk Teng Chang Khim dalam isu sensitif membabitkan kezaliman rejim Zionis terhadap rakyat Palestin perlu diambil tindakan.

Pengerusi Yayasan Ikhlas, Prof Dr Zainur Rashid Zainuddin berkata, kenyataan Chang Khim yang mengkritik pendirian tegas Malaysia dalam isu itu jelas menunjukkan ke mana arah diri pemimpin DAP itu berpihak.

“Kritikan Chang Khim melambangkan sokongannya kepada Evangelis, Zionisme dan rejim Israel.

“Beliau sangat biadab dan mesti memohon maaf secara terbuka atau dikenakan tindakan yang sewajarnya,” katanya dalam satu kenyataan, hari ini.

Sabtu lalu, Chang Khim yang juga Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor memuat naik komen di Facebook mengkritik Perutusan Khas Mengenai Palestin oleh Perdana Menteri, Tan Sri Muhyiddin Yassin.

Tangkap layar kenyataan biadap Chang Kim yang turut disertai penggunaan perkataan ‘bodoh’ yang dipercayai ditujukan kepada Perdana Menteri, kemudian tersebar di media sosial.

Bagaimanapun, mesej itu dikatakan sudah dipadamkan daripada akaun Facebook Chang Khim selepas dikritik netizen.


Padah rasuah pegawai imigresen, lelaki Pakistan didenda, dipenjara

KUALA LUMPUR, 25 Rabiulakhir 1442H, Jumaat  – Mahkamah Sesyen di sini, hari ini, menjatuhkan hukuman penjara 30 hari dan denda RM10,000 ke atas seorang lelaki warganegara Pakistan yang mengaku bersalah memberi suapan berjumlah RM12,500 kepada seorang pegawai imigresen, sebagai upah membantu melepaskan 21 warga asing pulang ke negara asal, bulan lepas.

Hakim Rozina Ayob memerintahkan peniaga kain, Muhammad Irfan, 34, yang ditahan semasa Op Selat, menjalani hukuman penjara bermula hari ini dan menambah hukuman penjara 30 hari lagi jika tertuduh gagal membayar denda.

Muhammad Irfan didakwa memberi suapan berjumlah RM12,500 kepada seorang pegawai imigresen daripada Unit Kawalan Pintu Masuk Udara di Pejabat Imigresen Lapangan Terbang Antarabangsa Kuala Lumpur (KLIA), Sepang, sebagai upah untuk pegawai tersebut membantu melepaskan kesemua warga asing terbabit pulang ke negara asal tanpa diambil tindakan undang-undang bagi kesalahan tinggal lebih masa di negara ini.

Kesalahan itu didakwa dilakukan di dalam sebuah kereta berhadapan restoran di Jalan P8G1, Presint 8, Putrajaya antara 3.25 hingga 3.32 petang, 16 November lepas.

Pertuduhan berkenaan adalah pertuduhan pilihan kepada tertuduh  mengikut Seksyen 214 Kanun Keseksaan (Akta 574) yang memperuntukkan hukuman penjara maksimum 10 tahun atau denda atau kedua-duanya. Pertuduhan asal ke atas tertuduh adalah di bawah Seksyen 17(b)  Akta Suruhanjaya Pencegahan Rasuah Malaysia (SPRM) 2009.

Terdahulu, Timbalan Pendakwa Raya Mahadi Abdul Jumaat daripada SPRM berkata, tertuduh di dalam kes ini bernasib baik kerana ditawarkan dengan pertuduhan pilihan, namun mahkamah perlu mempertimbangkan  faktor kepentingan awam sebelum menjatuhkan hukuman.

“Kes ini melibatkan keselamatan awam dan tertuduh berani mempertaruhkan diri dengan membuat proses pengeluaran 21 pendatang asing tanpa izin yang tinggal lebih masa di negara ini. Mohon dia dikenakan hukuman penjara dan denda bagi mencerminkan keseriusan kes selain memberi pengajaran kepadanya dan mesej kepada orang ramai di luar sana,” kata Mahadi.

Muhammad Irfan yang tidak diwakili peguam bagaimanapun memohon mahkamah menjatuhkan hukuman ringan, atas alasan dia perlu menanggung keluarga serta empat anak selain memaklumkan kepada mahkamah bahawa urusan kelahiran bayinya yang baru lahir dua hari lepas masih belum dibuat.

Mengikut fakta kes, pada 15 November lepas, tertuduh telah menghubungi seorang pegawai imigresen yang juga penyamar melalui aplikasi WhatsApp dengan memohon bantuannya untuk melepaskan 21 warga asing itu dan melalui aplikasi berkenaan, tertuduh menawarkan sejumlah wang rasuah sebagai upah kepadanya.

Siasatan juga menunjukkan tertuduh telah menjadi ejen warga asing dan menjalankan kegiatan ini sejak Oktober lepas.

Di Mahkamah Sesyen berasingan, seorang lelaki warga Bangladesh Ahmmed Md Rana, 37, didakwa memberi suapan berjumlah RM8,500 kepada pegawai imigresen sama sebagai upah untuknya melepaskan lapan warga Bangladesh pulang ke negara asal, tanpa diambil tindakan undang-undang bagi kesalahan tinggal lebih masa di negara ini.

Kesalahan itu didakwa dilakukan di tempat sama dan tarikh sama antara 6.10 sehingga 6.15 petang, mengikut Seksyen 17(b) Akta SPRM 2009 (Akta 694) yang boleh dihukum di bawah Seksyen 24 (2) akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah nilai suapan atau RM10,000 mengikut mana-mana yang lebih tinggi, jika sabit kesalahan.

Tertuduh yang tidak diwakili peguam juga didakwa atas pertuduhan pilihan membabitkan kesalahan sama pada tempat, masa dan tarikh sama, mengikut Seksyen 214 Kanun Keseksaan (Akta 574).

Namun, tiada sebarang pengakuan direkodkan di hadapan Hakim Azura Alwi berikutan tertuduh tidak faham pertuduhan yang dibacakan dalam Bahasa Malaysia.

Mahkamah membenarkan tertuduh dibebaskan dengan jaminan RM10,000 serta seorang penjamin warganegara Malaysia, sementara menunggu pertuduhan dibacakan semula terhadap lelaki itu oleh jurubahasa Bangladesh, Isnin depan. -Bernama


Jangan dedah kes rasuah babit pemimpin parti lawan saja

BANGI, 3 SYAWAL 1444H, Isnin– Kerajaan Madani perlu untuk memastikan integriti dalam masyarakat terus diperkukuh dan tidak hanya gimik politik atau menyasarkan pendedahan kes rasuah hanya membabitkan pemimpin parti lawan demi kepentingan survival politik sahaja.

Timbalan Pengarah Institut Kajian Etnik (KITA) UKM, Prof Dr Kartini Aboo Talib berkata, konsep integriti perlu dimulakan dari prasekolah dengan pendekatan bersesuaian dengan kohot umur kelompok sasaran.

Ini kerana didikan berterusan bermula pada awal usia dapat menjadikan mereka lebih mudah memahami dan menghayati integriti yang bersepadu.

“Ia sekali gus berupaya memperkasa masyarakat untuk menolak rasuah serta berani melaporkan aktiviti rasuah hingga akhirnya menghentikan perbuatan rasuah daripada terus menjadi barah yang boleh merosakkan diri pelaku, keluarga, rakyat serta negara.

“Kegigihan membudayakan integriti turut menggesa kerajaan untuk membina Indeks Integriti Nasional.

“Malangnya, janji untuk melaksanakan kajian itu pada dua dekad mutakhir ini, masih belum dilaksana. Ini menjadikan sikap ‘cakap tak serupa bikin juga boleh dipersoal integritinya,” katanya dalam artikel disiar Berita Harian.

Beliau melahirkan kebimbangan apabila jumlah kes rasuah dalam negara mencanak naik.

Katanya, kenaikan mendadak jumlah kes rasuah membabitkan pentadbir awam dan ahli politik begitu menggusarkan sehingga melahirkan pandangan populis bahawa duit yang disimpan untuk jaminan masa tua bakal disonglap oleh perakus politik.

“Justeru, selari dengan aspirasi Madani, integriti dalam politik dan pentadbiran menuntut kekuatan kehendak politik yang mampu berkata tidak pada rasuah serta mampu bertindak jujur demi sebuah kebenaran yang pahit,” katanya.


BERJASA sasar Malaysia bebas arak, judi pada tahun 2040

Oleh Ainul Illia Meor Suzurudin

BANGI, 13 Rabiulakhir 1443H, Khamis – Membebaskan Malaysia daripada industri arak, judi dan dadah merupakan satu perkara asas yang perlu diperjuangkan oleh semua pihak.

Ketua Pemuda Parti Barisan Jemaah Islamiah Se-Malaysia (BERJASA), Ustaz Fahmi Bazlan berkata, meskipun perjuangan ini amat sukar, namun dengan tekad dan semangat daripada masyarakat yang mempunyai kesedaran tinggi, tidak mustahil hasrat itu terlaksana.

Beliau berkata, BERJASA meletakkan kehendak tinggi serta besar untuk menyasarkan Malaysia sebagai sebuah negara bebas arak dan industri-industri lain yang terbabit dengan kancah atau sumber haram menjelang tahun 2040.

“Kerana kita yakin, negara ini perlu kuat, negara ini perlu berdaulat dan negara ini perlu dibangunkan atas kehendak yang baik.

“Dengan perjuangan yang jelas dan murni ini, dari situ akan datangnya keberkatan daripada Allah SWT,” katanya dalam program Dimensi yang disiarkan TV Pertiwi, malam ini.

Ustaz Fahmi berkata, BERJASA melihat usaha dan perjuangan ini perlu dimulakan oleh masyarakat itu sendiri.

“Seperti di Madinah, mereka melihat arak itu sebagai najis. Mereka sedar kedudukan arak itu. Jadi kita perlukan kesedaran rakyat untuk memastikan perjuangan ini berhasil.

“Hakikatnya, kita bukan negara Turki yang sekular, kita adalah sebuah negara yang memiliki kedudukan Islam yang jelas dalam Perlembagaan,” katanya.

Justeru, katanya, suara dan perjuangan bukan satu perkara yang wajar dipandang rendah tetapi perlu diagendakan.

“Ia supaya kita mendapat suatu langkah-yang sangat proaktif khususnya dalam menentukan pemimpin yang berada di atas sana, mewakili suara rakyat.

“Pemimpin yang mengangkat perjuangan suci ini dengan benar ikhlas, perjuangan Islam yang hendak dibawa. Bukan perjuangan bersifat sementara.

“Jika disusun dengan baik, ia adalah sesuatu yang tidak mustahil untuk kita capai cita-cita ini pada masa akan datang,” katanya.


DAP tolak PAS kerana berpegang prinsip al-din

BANGI, 14 Safar 1445H, Khamis – PAS tidak berganjak daripada prinsip Islam sebagai al-din yang mana bukan agama yang difahami mengikut takrif sekularisme seperti DAP.

Presiden PAS, Tan Sri Abdul Hadi Awang berkata, prinsip ini mewajibkan Islam mempunyai kedudukan yang berdaulat dalam negara yang dipimpin oleh Islam, bukan konsep sekularisme yang berpisah daripada agama atau ‘Malaysian Malaysia’ yang berperanan menghapuskan rupa bangsa.

“Apabila DAP mahu mengheret PAS keluar daripada prinsipnya dan menginginkan PAS agar tunduk kepada prinsip sekularisme yang menjadi perlembagaannya, serta konsep ‘Malaysian Malaysia’ yang menjadi hala tujunya, maka berlakulah pertembungan.

“Pertembungan ini yang menyebabkan DAP keluar atau memaksa PAS untuk keluar daripada persefahaman politik (tahaluf siyasi) yang diharuskan kepada persefahaman tahaluf yang diharamkan, kerana melanggar prinsip perjuangannya,” katanya dalam kenyataan, hari ini.

Ahli Parlimen Marang itu mendakwa, sebelum ini DAP menerima konsep negara berkebajikan ditawarkan PAS mengikut kefahamannya yang sempit, namun membolehkan persefahaman dilakukan.

“Bagaimanapun, apabila Majlis Syura Ulama mengeluarkan Dokumen Negara Islam yang lengkap untuk dijadikan panduan secara tiba-tiba DAP mendedahkan sikap menentang Islam.

“DAP menunjukkan sikapnya terhadap konsep negara berkebajikan mengikut skop sekularisme yang mereka anuti. Pada masa sama, mereka secara terbuka menentang Islam dengan membela golongan murtad, menentang pengharaman arak dan judi.

“…serta pelaksanaan beberapa agenda Islam yang lain, walaupun semua perkara itu dihadkan kepada penganut Islam sahaja di peringkat negeri yang diperintah oleh PAS,” katanya.

Abdul Hadi mendakwa, banyak perkara salah laku DAP yang bersahabat dengan PKR dan menggunakan Parti Amanah Negara (PAN), menjadi ancaman kepada politik negara yang makin hari terserlah, khususnya terhadap kedudukan Islam dan kepimpinan Melayu, Islam yang wajib dipertahankan.

“Apa yang menjadi masalah ialah PKR dan PAN termasuk dalam buah catur yang digerakkan oleh DAP yang mendominasi dan masih bersikap ekstrem. Adapun PKR dan PAN hanya menjadi penumpang sahaja,” katanya.


BN tanding sendirian, ‘no Anwar, no DAP, no Bersatu’

KUALA LUMPUR, 14 Syaaban 1442H, Ahad – Barisan Nasional (BN), parti gabungan yang ditunjangi UMNO, memutuskan untuk menghadapi Pilihan Raya Umum Ke-15 (PRU15) secara bersendirian, kata Pengerusinya, Datuk Seri Dr Ahmad Zahid Hamidi.

Ahmad Zahid, yang juga Presiden UMNO berkata, parti terbesar orang Melayu itu turut memutuskan untuk mengekalkan keputusan Majlis Tertinggi (MT) supaya tiada sebarang kerjasama membabitkan Presiden Parti Keadilan Rakyat (PKR) Datuk Seri Anwar Ibrahim, DAP dan Bersatu (Parti Pribumi Bersatu Malaysia).

“Kita tetap dengan keputusan Majlis Kerja Tertinggi (UMNO)… no Anwar, no DAP, no Bersatu.

“Tidak ada perbincangan dengan mana-mana parti itu sama ada secara rasmi atau tidak rasmi. Kita tetap akan bertanding menggunakan panji-panji Barisan Nasional,” katanya.

Menyampaikan ucapan dasar presiden bertajuk ‘Kestabilan UMNO Kesejahteraan Malaysia’ pada Perhimpunan Agung UMNO 2020 di Pusat Dagangan Dunia Kuala Lumpur (WTC KL), yang turut diadakan secara maya di 190 Bahagian Umno di seluruh negara hari ini.

Perhimpunan tahunan dua hari yang dihadiri kira-kira 2,600 perwakilan itu bermula dengan perhimpunan agung sayap parti – Wanita, Pemuda, Puteri – semalam, dalam suasana norma baharu bagi mematuhi prosedur operasi standard (SOP) mencegah wabak COVID-19.


Turkiye boikot produk Coca-Cola, Nestle

ANKARA, 24 Rabiulakhir 1445H, Rabu – Parlimen Turkiye mengeluarkan produk Coca-Cola (KO.N) dan Nestle (NESN.S) daripada restorannya pada Selasa berhubung dakwaan sokongan mereka terhadap Israel di tengah-tengah konflik perang di Gaza.

“Produk syarikat yang menyokong Israel tidak akan dijual di restoran, kafeteria dan premis perniagaan lain di sekitar Parlimen,” kata Perhimpunan Kebangsaan Besar Turkiye.

Speaker Numan Kurtulmus membuat keputusan itu berkata, tindakan itu bagi menyokong sensitiviti orang ramai mengenai boikot produk syarikat yang secara terbuka mengisytiharkan sokongan mereka terhadap jenayah perang Israel dan pembunuhan orang yang tidak bedosa di Gaza.

Sumber Parlimen berkata, minuman Coca-Cola dan kopi segera Nestle adalah satu-satunya jenama yang dikeluarkan daripada menu.

Keputusan itu bertujuan bagi membalas bantahan besar orang ramai terhadap syarikat-syarikat ini kerana menyokong Israel.

Kenyataan Parlimen mahupun sumber tidak menyatakan bagaimana Coca-Cola dan Nestle menyokong usaha perang Israel.

Pada bulan lalu, Nestle berkata, ia menutup sementara salah satu kilang pengeluarannya di Israel sebagai langkah berjaga-jaga.

Kebelakangan ini, aktivis Turkiye menamakan kedua-dua syarikat itu dalam siaran media sosial yang menggesa pemboikotan barangan Israel dan syarikat barat yang mereka anggap menyokong negara pengganas itu.

Difahamkan, Parlimen Turkiye adalah antara kerajaan atau pertubuhan pertama yang menyasarkan jenama besar global yang secara terang-terangan menyokong Israel.

Sejak sebulan lalu, Presiden Turkiye, Tayyip Erdogan telah mengkritik secara keras serangan Israel ke atas Gaza dan sokongan barat terhadap Baitulmaqdis.

Israel telah mengebom Gaza sejak serangan Hamas di selatan Israel sebulan lalu.

Pegawai kesihatan Gaza berkata, serangan Israel telah membunuh lebih 10,000 rakyat Palestin, termasuk kira-kira 4,100 kanak-kanak.

Ratusan ribu rakyat Turkiye telah turun ke jalan untuk membantah operasi Israel ke Gaza sejak sebulan lalu.- Agensi


Zionis tutup pintu utama Hospital Al-Shifa, tembak mati sesiapa bergerak

GAZA, 27 Rabiulakhir 1445H, Sabtu – Rejim Zionis bertindak kejam apabila menutup pintu utama hospital terbesar di Semenanjung Gaza – Hospital Al Shifa yang menempatkan ribuan penduduk cedera dan menumpang berteduh selepas kediaman mereka musnah dibom.

Tentera pengganas Zionis mengepung sepenuhnya kawasan Hospital al-Shifa awal pagi Sabtu, menghalang ambulans memasuki dan meninggalkan tapak hospital ketika bekalan perubatan dan makanan kehabisan.

“Mereka kemudian bertindak ganas dengan memusnahkan pintu utama pusat perubatan utama di Semenanjung Gaza itu ketika ribuan pesakit dan penduduk berlindung di hospital berkenaan,” kata koresponden Al Jazeera, Tareq Abu Azzoum.

Tareq berkata bahawa penembak tepat dan artileri Israel juga menyasarkan sesiapa sahaja yang bergerak di luar hospital.

Sementara itu, Ketua Pengarah Hospital Al-Shifa, Mohammad Abu Salmiya menyifatkan kawasan hospital kini seperti medan pertempuran.

Namun, kakitangan hospital itu sepakat untuk tidak meninggalkan hospital berkenaan dan berjanji akan terus kekal bersama pesakit sehingga saat-saat akhir.

“Kami tidak akan berundur kerana kami tahu jika kami meninggalkan hospital, ratusan pesakit akan mati,” katanya.

Sementara itu, Ketua Pertubuhan Kesihatan Sedunia (WHO), Tedros Adhanom Ghebreyesus menyuarakan kebimbangannya terhadap keadaan di Hospital al-Shifa.

“WHO sangat mengambil berat tentang keselamatan pesakit, petugas kesihatan dan mereka yang berlindung di hospital. Mereka memerlukan perlindungan segera,” katanya. – Agensi


Isu pemerdagangan orang, KDN hantar laporan ke Jabatan Negara AS

PETALING JAYA, 6 Muharram 1444H, Khamis – Kementerian Dalam Negeri akan menghantar laporan lengkap merangkumi rakaman video dokumentari mengenai usaha Malaysia menangani isu pemerdagangan orang ke Jabatan Negara Amerika Syarikat (AS) Mengenai Pemerdagangan Orang.

Menteri Dalam Negeri Datuk Seri Hamzah Zainudin berkata, dokumentari yang akan dihantar itu akan memaparkan nasib mangsa kes pemerdagangan yang telah diselamatkan sekali gus memberikan gambaran sebenar usaha antipemerdagangan orang yang telah dilakukan di negara ini.

“Semua itu kita lakukan untuk memaklumkan kepada dunia kita tidak mengambil (isu) ini sebagai sesuatu yang mudah, ringan, begitu sahaja,” katanya kepada pemberita selepas merasmikan Majlis Sambutan Hari Antipemerdagangan Orang Sedunia Tahun 2022 di Rumah Perlindungan Wanita, di sini, hari ini.

Turut hadir Menteri Pembangunan Wanita, Keluarga dan Masyarakat Datuk Seri Rina Harun.

Menurut Hamzah inisiatif berkenaan juga adalah sebagai usaha kerajaan membaiki kedudukan Malaysia yang berada di tahap tiga ketika ini dalam Laporan Tahunan Jabatan Negara AS Mengenai Pemerdagangan Orang (US Tip Report) 2022.

Mengulas isu yang sama beliau berkata, 73 penjawat awam disiasat dalam tempoh Januari hingga Julai lepas terhadap kesalahan berkaitan unsur jenayah pemerdagangan manusia dan 40 daripadanya melibatkan pegawai dari Jabatan Imigresen.

“Seramai enam orang (daripada 40 Pegawai Imigresen) telah dikenakan tindakan di bawah Akta Suruhanjaya Pencegahan Rasuah Malaysia, lima dikenakan tindakan di bawah Akta Imigresen manakala 27 lagi dikenakan tindakan tatatertib seperti digantung, dibuang kerja dan dua orang lagi telah meletakkan jawatan.

“Seramai 33 penjawat awam lain yang disiasat menyaksikan 13 telah dituduh di mahkamah, 16 telah dibebaskan dan baki empat individu lagi masih disiasat.

“Ini membuktikan kita beri tumpuan apabila ada laporan diterima daripada semua pihak,” katanya sambil menegaskan kerajaan tidak berkompromi dan akan mengambil tindakan tegas terhadap mana-mana pihak yang terlibat dengan kegiatan jenayah itu.

Sementara itu mengulas isu sembilan anggota polis yang disyaki terlibat peras ugut di Gombak yang dilaporkan akan ditukarkan ke Sabah dan Sarawak, Hamzah mengesahkan Polis Diraja Malaysia (PDRM) akan mengkaji semula perkara itu.

Semalam, Pejabat Setiausaha Kerajaan Sarawak dalam satu kenyataan memaklumkan keputusan berhubung pertukaran sembilan anggota PDRM itu akan dikaji semula oleh pucuk pimpinan PDRM. – Bernama


Peranan pasukan jihad inflasi luas, tak terhadap isu harga barang

KANGAR, 25 Muharam 1444H, Selasa – Peranan Pasukan Khas Jihad Tangani Inflasi tidak terhad kepada isu kenaikan harga barang, sebaliknya ia lebih luas dan melibatkan usaha mengatasi masalah inflasi secara keseluruhan.

Menteri Komunikasi dan Multimedia Tan Sri Annuar Musa berkata penubuhan jawatankuasa itu merupakan langkah proaktif kerajaan setelah mendapat gambaran menyeluruh situasi yang berlaku di kebanyakan negara di dunia yang menghadapi masalah tersebut.

“Kita perlu mengambil tindakan awal bagi membantu rakyat khususnya golongan berpendapatan rendah dari sudut kos sara hidup,” katanya pada sidang media sempena perasmian Kompleks Penyiaran Tuanku Syed Putra di sini hari ini.

Beliau berkata sebagai permulaan jawatankuasa itu telah memberi tumpuan kepada usaha menangani isu kenaikan harga barang tertentu seperti ayam dan minyak masak.

“Untuk berikutnya jawatankuasa ini akan melihat perkara-perkara lain yang terikat kepada masalah inflasi,” katanya yang turut berterima kasih kepada pihak industri atas kerjasama mereka mengikut syor jawatankuasa itu dalam menangani isu kenaikan harga barang.

Selain itu, katanya pada ketika ini jawatankuasa berkenaan berpendirian tidak boleh membenarkan eksport ayam selagi bekalan dalam negara tidak stabil dan keperluan domestik dipastikan terjamin terlebih dahulu.

“Kita akan membuat penilaian berapa keperluan domestik terlebih dahulu, pada ketika ini keperluan dalam negara adalah 69 juta metrik tan sebulan atau kira-kira dua juta metrik tan sehari.

“Jika pengeluaran ayam berada pada tahap kira-kira 70 juta metrik tan sebulan dan ke bawah, maka kita masih tidak boleh eksport,” katanya.

Terdahulu, Raja Perlis Tuanku Syed Sirajuddin Putra Jamalullail berkenan merasmikan serta menamakan kompleks penyiaran baharu Jabatan Penyiaran Malaysia (RTM) Perlis sebagai Kompleks Penyiaran Tuanku Syed Putra.

Berangkat sama Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajjah Lailatul Shahreen Akashah Khalil.

Turut hadir Menteri Wilayah Persekutuan Datuk Seri Shahidan Kassim, Timbalan Menteri Komunikasi dan Multimedia Datuk Zahidi Zainul Abidin, Ketua Setiausaha Kementerian Komunikasi dan Multimedia Datuk Seri Mohammad Mentek, Menteri Besar Perlis Datuk Seri Azlan Man dan barisan Exco kerajaan negeri. – Bernama


385,251 individu sudah lengkap 2 dos suntikan vaksin COVID-19

KUALA LUMPUR, 29 Syaaban 1442H, Ahad – Seramai 385,251 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama 571,472 telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 956,723.

Dr Adham menerusi satu infografik yang dikongsikan di laman Twitter rasminya memaklumkan lima negeri menerima suntikan dos pertama vaksin tertinggi ialah Selangor dengan 76,612, diikuti Sarawak (59,531), Sabah (54,058), Perak (52,677) dan Kuala Lumpur (52,110).

Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 52,133 individu diikuti Perak (41,348), Sabah (41,029), Kuala Lumpur (33,603) dan Sarawak (30,639).

Bagi jumlah pendaftaran untuk Program Imunisasi COVID-19 Kebangsaan pula, Dr Adham memaklumkan setakat semalam seramai 8,443,581 atau 34.80 peratus telah mendaftar, dengan Selangor merekodkan angka tertinggi iaitu 2,263,133.

Mengikut perancangan program imunisasi berkenaan, tempoh pelaksanaan fasa pertama pemberian vaksin bermula Februari hingga April ini melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini pula, membabitkan 9.4 juta warga emas berusia 65 tahun ke atas, kumpulan rentan dan orang kurang upaya manakala fasa ketiga dijadual bermula Mei hingga Februari 2022 membabitkan individu 18 tahun dan ke atas dengan sasaran 13.7 juta orang atau lebih. – Bernama


Korban gempa di Turki meningkat kepada 62

ISTANBUL, 16 Rabiulawal 1442H, Isnin – Seorang warga emas berusia 70 tahun ditarik keluar dari runtuhan bangunan di bandar Izmir, Turki pada hari Ahad, selepas tertimbus selama 33 jam akibat gempa kuat di barat Turki.

Lelaki yang dikenali sebagai Ahmet Citim itu, diselamatkan di satu daripada 20 bangunan kediaman yang musnah di daerah Bayrakli di Izmir – bekas kawasan kediaman di mana bangunan-bangunan lama yang terdedah kepada gempa bumi digantikan dengan projek pembinaan baharu.

Gambar di televisyen menunjukkan bahawa bangunan yang runtuh adalah bangunan lama.

Pihak berkuasa Turki melaporkan lebih banyak kematian semalam, menjadikan jumlah korban 62, semuanya di Izmir, sementara dua remaja meninggal di pulau Samos, Greece.

Pasukan penyelamat dan kecemasan meneruskan pencarian di bangunan yang musnah selama dua hari sementara Presiden Turki, Recep Tayyip Erdogan berkata, kerajaan ‘bertekad untuk menyembuhkan luka saudara dan saudari di Izmir sebelum musim sejuk dan hujan bermula,’

Lebih 3,000 khemah dan 13,000 tempat tidur disediakan sebagai tempat tinggal sementara, menurut Agensi Pengurusan Bencana dan Kecemasan (AFAD) yang memaklumkan 940 orang cedera dalam gempa bumi hari Jumaat.

Menteri Kesihatan, Fahrettin Koca berkata, lebih daripada 700 mangsa telah discaj dari hospital, sementara lapan lagi masih dalam rawatan intensif.

Gempa kuat berukuran 7.0 magnitud itu dikesan di perairan Laut Aegean dan utara Greece pada petang Jumaat.

Gegaran itu dirasai di Athens dan Bulgaria.

Ratusan gempa susulan turut dilaporkan berlaku. – Agensi


COVID-19 merebak ke Pulau Selatan New Zealand selepas setahun

AUCKLAND, 16 Rabiulawal 1443H, Sabtu – New Zealand melaporkan 104 kes baharu coronavirus pada Sabtu, termasuk kes komuniti pertama virus berkenaan di Pulau Selatan negara itu dalam tempoh hampir setahun, kata pihak berkuasa.

Sebilangan besar jangkitan baharu dilaporkan di Auckland – bandar terbesar di New Zealand yang di bawah sekatan pergerakan yang ketat selama lebih dua bulan.

Kelonggaran sekatan berlaku di sebahagian besar negara yang memiliki lima juta penduduk itu.

Risiko penularan daripada kes yang dilaporkan di Blenheim, di timur laut Pulau Selatan, masih rendah, kata pegawai kesihatan, dengan individu yang kemungkinan berada pada tahap akhir jangkitan.

“Setakat ini, temu bual kes awal mengenal pasti sebilangan kecil kenalan rapat, yang telah dihubungi dan kini sedang mengasingkan diri dengan ujian diatur,” kata Kementerian Kesihatan dalam satu kenyataan.

Semalam, Perdana Menteri, Jacinda Ardern berkata, New Zealand akan menamatkan langkah sekatan ketatnya dan mengembalikan lebih banyak kelonggaran apabila 90 peratus penduduk yang layak diberi vaksin sepenuhnya.

Hari ini sebanyak 70 peratus direkodkan daripada golongan yang layak diinokulasi sepenuhnya.

Jumlah kes semasa mencecah 2,492 dan New Zealand telah merekodkan 28 kematian berkaitan coronavirus setakat ini. – Agensi


Hamas kecam Israel lulus undang-undang halang penyatuan keluarga Palestin

GAZA, 10 Syaaban 1443H, Ahad – Pergerakan Perjuangan Islam Palestin (Hamas) mengecam kelulusan negara haram Israel terhadap undang-undang yang menghalang penyatuan semula keluarga Palestin.

Khamis lalu, Knesset Israel membenarkan semula undang-undang yang melarang penduduk Palestin dari Tebing Barat dan Semenanjung Gaza yang berkahwin dengan rakyat Palestin di Israel daripada menerima kediaman di negara haram itu.

Walaupun rejim Zionis mendakwa, perundangan dikenali sebagai Undang-undang Kewarganegaraan dan Kemasukan ke dalam Israel diluluskan atas sebab keselamatan, dipercayai ia wujud atas alasan perkauman untuk menghalang rakyat Palestin daripada menjadi warganegara Israel bagi mengekalkan majoriti Yahudi di negara haram.

Undang-undang itu juga melarang kemasukan orang Arab dari negara yang ‘bermusuhan’ dengan Israel seperti Lubnan, Syria, Iraq dan Iran untuk tujuan penyatuan semula keluarga.

“Meluluskan undang-undang ini mendedahkan wajah sebenar pendudukan Israel, yang diasaskan untuk memecahbelahkan keluarga Palestin.

“Ini adalah undang-undang perkauman yang bertujuan untuk memindahkan tanah Palestin bersejarah daripada penduduk asalnya, terutamanya Baitulmaqdis,” kata Jurucakap Hamas, Jihad Taha.

Taha menyatakan bahawa kelulusan undang-undang ini adalah melanggar perjanjian serta konvensyen antarabangsa dan merayu agar badan antarabangsa menentang pencabulan Israel. – Agensi


Mansuh hukuman mati boleh jejaskan keselamatan negara

BANGI, 22 Zulkaedah 1443H, Rabu – Pemansuhan hukuman mati mandatori – yang asalnya dibuat pihak seperti ahli politik dan kumpulan berkepentingan atas dasar faktor kemanusiaan hingga menyebabkan kerajaan mempertimbangkannya dan melakukan tinjauan awam – disifatkan tidak wajar.

Pensyarah Jabatan Hubungan Antarabangsa, Keselamatan dan Undang-Undang, Fakulti Pengajian dan Pengurusan Pertahanan, Universiti Pertahanan Nasional Malaysia (UPNM), Amer Fawwaz Mohamad Yasid berkata, cadangan kerajaan memansuhkannya perlu diperhalusi lebih mendalam.

Ini kerana negara ASEAN seperti Singapura, Filipina, Indonesia, Thailand dan Myanmar masih melaksanakan hukuman mati kepada penyeludup serta pengedar dadah di negara mereka.

Tegasnya, rasional pelaksanaan hukuman gantung sampai mati bukan sahaja penting bagi mengawal penyeludupan dadah ke negara ini, bahkan menjadi pengajaran kepada individu terbabit dalam kegiatan dadah kerana Malaysia tidak akan berkompromi dalam isu jenayah itu dalam negara ini.

“Pemilikan dadah seberat lebih 15 gram di bawah Akta Dadah Berbahaya 1952 membawa kepada hukuman gantung sampai mati mandatori kepada penyeludup dan pengedar dadah. Kerajaan melaksanakan proses penggubalan hukuman ini bermula April 1975, sebagai langkah tidak bertoleransi dengan golongan itu.

“Pada masa sama, negara jiran kita, Singapura juga menjadi negara pertama menjalankan pelaksanaan hukuman gantung sampai mati kepada pengedar dan penyeludup dadah di republik terbabit.

“Namun di sebalik pelaksanaan hukuman gantung sampai mati mandatori, kegiatan penyeludupan dadah masih berlaku hingga ke hari ini tanpa ada sebarang jalan penyelesaian,” katanya menulis di Berita Harian.

Amer Fawwaz tidak menolak kemungkinan keselamatan negara bertambah terjejas sekiranya hukuman gantung sampai mati mandatori kepada pengedar dan penyeludup dadah dimansuhkan.

Jelasnya, ini kerana sindiket penyeludupan dadah tempatan serta antarabangsa berkemungkinan menjadi lebih berani menjalankan operasi di negara ini.

“Realitinya, rasional pelaksanaan hukuman gantung sampai mati kepada pengedar dan penyeludup dadah adalah wajar kerana kegiatan jenayah penyeludupan serta pengedaran dadah dijalankan bukan sahaja mendatangkan permasalahan serius kepada penagih dadah, bahkan mengancam keamanan masyarakat.

“Oleh itu, kerajaan diharap memperhalusi cadangan pemansuhan hukuman gantung sampai mati mandatori membabitkan pengedar dan penyeludup dadah kerana hukuman berkenaan dilihat bagi mengawal aktiviti jenayah membabitkan dadah daripada terus berleluasa,” katanya.


Penguat kuasa terlibat kartel daging tipu label halal tak boleh terlepas

JOHOR BAHRU, 4 Jamadilawal 1442H, Sabtu  – Ketua Polis Johor, Datuk Ayob Khan Mydin Pitchay memberi amaran bahawa mana-mana anggota atau penguat kuasa agensi yang didapati bersekongkol dengan kartel daging tipu label halal, tidak boleh terlepas.

“Isu terbaharu di Johor berkenaan kartel yang mencampuradukkan daging tidak halal, kalau ada penglibatan misalnya pegawai kastam atau Jabatan Perkhidmatan Kuarantin dan Pemeriksaan (Maqis) perlu diambil tindakan tegas.

“Bayangkan benda yang haram dimakan umat Islam. Makanan yang haram dijual di pasaran dan kita orang Islam diberi makanan yang tidak disembelih,” katanya.

Beliau berkata demikian menerusi Sinar Live bertajuk ‘Biar Diancam, Saya Tidak Gentar!’ yang bersiaran secara langsung dari Ibu Pejabat Polis Kontinjen (IPK) Johor Bahru, semalam.

Ayob Khan menegaskan, pelaku perlu diburu dan ditangkap kerana isu tersebut amat besar.

Bahkan, siasatan menyeluruh juga perlu dilakukan jika benar ada yang terlibat, gesanya.

“Siasatan tersebut perlu supaya semua rantaian yang terlibat dikenakan hukuman termasuk mereka yang menyebabkan berlakunya ketirisan dalam agensi penguatkuasaan,” katanya.

Sebelum ini, media melaporkan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.


Produk Soft Candy With Jam guna logo halal tak diiktiraf

BANGI, 14 Safar 1444H, Ahad – Logo halal yang digunakan pada produk manisan Soft Candy With Jam disahkan tidak diiktiraf oleh Jabatan Kemajuan Islam Malaysia (Jakim).

Perkara itu dimaklumkan di Facebook Bahagian Hab Halal Jakim hari ini susulan menerima banyak pertanyaan daripada pengguna media sosial berkaitan status halal produk berkenaan yang tidak dinyatakan alamat pengeluar sebenar.

Katanya, ini rentetan terdapat maklumat mendakwa kandungan bahan mentah produk itu mengandungi ramuan tidak halal iaitu gelatin babi pada label pembungkusan produk.

“Pada produk tersebut juga tertera logo Halal Food Council International Malaysia & Asia Region dan ia telah mengundang keresahan dan salah faham masyarakat terhadap pensijilan halal Malaysia.

“Untuk makluman semua, produk tersebut telah menggunakan logo halal yang tidak diiktiraf oleh Jakim,” katanya.

Justeru, katanya, penggunaan logo halal itu menyalahi Akta Perihal Dagangan 2011 dan boleh dikenakan tindakan melalui peruntukan perundangan berkaitan di negara ini.

“Pengguna muslim dinasihatkan untuk tidak memilih produk berkenaan dan meneliti terlebih dahulu label bungkusan produk sebelum melakukan sebarang belian dan transaksi.


Bajet 2022 beri limpahan manfaat kepada Kelantan

KOTA BHARU, 23 Rabiulawal 1443H, Sabtu – Bajet 2022 akan memberi limpahan manfaat kepada rakyat Kelantan terutama dalam pembangunan infrastruktur dan utiliti ke arah memacu pertumbuhan sosioekonomi negeri, kata Menteri Besar Datuk Ahmad Yakob.

Beliau menyifatkan Bajet 2022 telah memberi fokus yang inklusif dan menyeluruh melibatkan setiap segmen rakyat sebagai ‘Keluarga Malaysia’ demi kelangsungan hidup dan pemulihan ekonomi kesan pandemik COVID-19.

“Kerajaan Negeri berterima kasih atas komitmen Kerajaan Persekutuan di bawah pelaksanaan projek pembangunan infrastruktur negara bernilai RM3.5 bilion yang turut melibatkan projek Central Spine Road di jajaran Paloh 2 ke Gua Musang dan membina pakej lebuh raya dari Kok Lanas ke Bukit Tiu, Lebuh Raya Kota Bharu ke Kuala Krai (KBKK),” katanya dalam kenyataan, hari ini.

Ahmad berkata Kerajaan Negeri turut menyambut baik pengumuman Menteri Kewangan Tengku Datuk Seri Zafrul Tengku Abdul Aziz semasa pembentangan Bajet 2022, bagi pembinaan sebuah stadium di Bukit Merbau, Pasir Puteh.

“Projek tersebut merangkumi pelbagai fasiliti sukan seperti gelanggang hoki, lapang sasar menembak dan pusat akuatik bagi persediaan Kelantan sebagai tuan rumah Sukma 2026,” katanya.

Semalam Tengku Zafrul mengumumkan Bajet 2022 turut memperuntukkan RM159 juta bagi membina, menaik taraf dan menyelenggara kemudahan sukan di seluruh negara, peruntukan ini antaranya untuk memulakan pembinaan sebuah stadium di Bukit Merbau. – Bernama


Mimbar 400 tahun Masjid Kampung Laut tertua di Malaysia

TUMPAT, 13 Jamadilakhir 1443H, Ahad – Perancangan untuk mencalonkan Masjid Kampung Laut sebagai Tapak Warisan Dunia dunia di bawah Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), pastinya disambut baik orang ramai khususnya penduduk Kelantan.

Di sebalik berita gembira itu, ada sebuah lagi kisah menarik berkait rapat dengan Masjid Kampung Laut iaitu sebuah mimbar yang masih utuh dipercayai usianya sama dengan masjid tersebut, sekali gus dipercayai mimbar tertua di negara ini.

Ketua Jabatan Seni dan Reka Bentuk, Fakulti Seni, Komputeran dan Industri Kreatif, Universiti Pendidikan Sultan Idris (UPSI) Dr Harleny Abd Arif berkata, mimbar Masjid Kampung Laut kini berada di Masjid Ar Rahman, Kampung Surau Pasir Pekan, Wakaf Bharu.

Masjid Kampung Laut pernah terselamat daripada banjir besar pada 1926 serta 1966 sebelum dipindahkan ke Nilam Puri pada tahun 70-an bagi menyelamatkannya daripada ditenggelami banjir dan semasa proses pemindahan itu, mimbar tersebut diletakkan di Masjid Ar Rahman sehingga kini.

“Mimbar ini dianggarkan berusia 400 tahun, biarpun pada mimbar tersebut tiada catatan tarikh namun usianya diwajarkan menerusi silang rujukan berdasarkan teks seni bina serta penulisan ilmiah mengenai Masjid Kampung Laut, masjid tertua di Tanah Melayu,” katanya ketika ditemui Bernama di Masjid Ar Rahman baru-baru ini.

Diminta memperincikan cara penentuan usia mimbar itu, Harleny yang berpengalaman selama 12 tahun dalam bidang kajian ragam hias mihrab dan mimbar berkata, biarpun tiada sebarang catatan tarikh pembuatan di mimbar tersebut, usia objek seni tersebut masih boleh ditentukan dalam konteks seni bina.

“Maknanya biarpun tiada tarikh pada mimbar tersebut, kita masih boleh mengenal pasti tarikh pembuatannya kerana aspek lain seperti seni bina masih boleh dijadikan asas bagi menentukan usia mimbar tersebut.

“Apabila tiada tarikh pada mimbar namun mimbar itu masih terkait dengan tarikh pembinaan masjid mengikut sejarah. Kita menentukan usia mimbar tersebut berdasarkan kajian terhadap seni bina Masjid Kampung Laut yang telah dianggarkan usianya,” katanya.

Harleny berkata, mimbar tersebut memiliki ciri-ciri unik seperti diperbuat daripada kayu cengal dengan teknik Tebuk Tembus Bersilat dan Tebuk Timbul Bersilat menjadikan mimbar setinggi dua meter itu kekal kukuh hingga hari ini.

Beliau berkata ukiran bermotifkan Bunga Ketumbit dan Daun Kerak Nasi pada mimbar itu mencerminkan kehalusan tangan tukang kayu tempatan pada zaman tersebut.

Harleny berkata, lebih menarik apabila terdapat corak bunga melur pada papan meleh dan panel gunungan bersulur pada bahagian hadapan dan belakang mimbar manakala pada kedua-dua bahagian sisi hadapan tempat duduk khatib pula diukir dengan bentuk sulur paut yang mengundang perhatian.

“Masjid Kampung Laut terletak di laluan di antara Demak di Jawa Tengah dan Kerajaan Champa, masjid ini mempunyai persamaan seni bina dengan Masjid Agung Demak.

“Ini membuktikan betapa lamanya hubungan diplomatik telah wujud sejak kurun ke-14 dan kaitannya dengan Masjid Kampung Laut, masjid tertua di Tanah Melayu,” katanya.

Sementara itu, Pensyarah Jabatan Senibina Dalaman Fakulti Senibina Perancangan dan Ukur Universiti Teknologi Mara (UiTM) Perak Dr Azizul Azli Ahmad turut senada usia mimbar tersebut diwajarkan menerusi seni bina Masjid Kampung Laut.

“Saya berpandangan usia Masjid Kampung Laut lebih lama dari yang kita rekodkan. Pertama, tipologi asal lokasi penempatan masjid berdekatan dengan laut dan sungai merupakan jalan popular perdagangan sebelum abad ke-17 lagi.

“Masjid ini tidak memiliki ukiran yang dominan atau menonjol semua bahagian masjid dikemas kini dengan struktur kayu dan papan tanpa ukiran. Masjid yang kebiasaannya dibangunkan dengan gaya sederhana tanpa ukiran yang menonjol selalunya berada di zaman yang awal peradaban atau selepas sesuatu peristiwa besar berlaku,” kata penulis Buku Masjid, Budaya dan Senibina itu.

Pensyarah Jabatan Seni Bina dan Alam Bina Fakulti Kejuruteraan dan Alam Bina Universiti Kebangsaan Malaysia (UKM) Dr Mastor Surat berkata, jika dilihat pada permukaan kayu pada kerangka utama masjid tersebut, ia kelihatan tidak rata berikutan disediakan hanya dengan menggunakan kapak, baji, gergaji dan pahat tanpa menggunakan ketam.

Menurutnya ukiran pada tetupai yang terletak pada tiang utamanya juga agak kasar buatannya kerana tukangnya hanya menggunakan alat asas dengan ketiadaan kikir kayu dan kertas pasir.

“Ini berkemungkinan di zaman tersebut masyarakatnya baru bangun dari kejatuhan peradaban yang mungkin disebabkan oleh anasir alam seperti banjir, ribut, gempa bumi dan sebagainya yang telah memusnahkan harta benda dan kehidupan.

“Masyarakat yang tinggal masih memiliki kearifan watan tetapi kekurangan peralatan pertukangan. Saya mencadangkan zaman pembinaan Masjid Kampung Laut agak lama,” katanya. – Bernama


Mufti Perak kini di ICU

IPOH, 12 Syawal 1442H, Isnin – Mufti Perak, Tan Sri Dr Harussani Zakaria, yang didapati positif COVID-19 minggu lalu, kini dirawat di Unit Rawatan Rapi (ICU) Hospital Raja Permaisuri Bainun (HRPB) di sini.

Perkara itu disahkan oleh anaknya Datuk Ahmad Wafi ketika dihubungi hari ini.

“Abah kini dirawat di ICU,” katanya seperti dilapor akhbar NST.

Bagaimanapun, Wafi menolak dakwaan di media sosial bahawa ibunya, Puan Seri Ainon Abdul Ghani, telah meninggal dunia.

Sambil mengesahkan bahawa ibunya juga telah dijangkiti COVID-19, Wafi mengatakan bahawa beliau kini sudah sembuh dan berehat di rumah.

Sementara itu, Timbalan Mufti Perak, Datuk Zamri Hashim mengesahkan bahawa Harussani masih dirawat di HRPB.

“Kami diberitahu bahawa Tan Sri sedang dirawat di HRPB sementara isterinya telah dibenar keluar dari hospital.

“Mari kita sama-sama berdoa untuk kesembuhan Mufti Perak,” katanya.

Harussani positif COVID-19 pada 11 Mei dan masih belum sedar.

Harussani, 82, dilantik sebagai Mufti Perak pada tahun 1985 dan juga memegang beberapa jawatan di peringkat negeri dan persekutuan.

Ia termasuk Ketua Jawatankuasa Penapisan Penerbitan Islam, Timbalan Pengerusi Lembaga Teks Al-Quran dan anggota Majlis Fatwa Kebangsaan.


Varian Afrika Selatan: Rakyat Perak dinasihat perkasa amalan norma baharu

IPOH, 25 Ramadan 1442H, Jumaat – Rakyat negeri Perak dinasihatkan agar berwaspada dan terus memperkasa amalan norma baharu susulan penemuan virus COVID-19 varian Afrika Selatan (B.1.351) yang dilaporkan di negeri itu kerana ia sangat mudah berjangkit.

Timbalan Pengarah Kesihatan Negeri Perak (Kesihatan Awam) Dr Ummi Kalthom Shamsudin ketika dihubungi Bernama berkata varian itu dikesan di Perak selepas sampel terpilih daripada kes-kes positif dihantar ke Institut Penyelidikan Perubatan (IMR) untuk penjenisan gen lengkap beberapa minggu lepas.

“Menteri Kesihatan telah mengumumkan penemuan varian ini di Perak dan Kelantan. Semua warga Perak perlu berwaspada dan bukan hanya daerah tertentu sahaja kerana ia sangat mudah berjangkit,” katanya tanpa mendedahkan butiran mengenai varian itu.

Jabatan Kesihatan Negeri Perak dalam kenyataan menerusi laman sosial Facebook rasminya memaklumkan virus itu sangat mudah menjangkiti individu dan orang ramai dinasihatkan memakai pelitup muka dengan betul serta menjaga penjarakan fizikal bagi mengelakkan penularan wabak berkenaan.

“Elakkan berada di kawasan sesak atau sempit, amalkan kerap mencuci tangan dan elakkan bersentuhan. Adalah dinasihatkan juga kepada semua untuk tidak menghadiri atau mengadakan sebarang majlis sosial bagi mengelakkan jangkitan berlaku,” menurut kenyataan itu.

Sebanyak 137 kes baharu dilaporkan di Perak semalam melibatkan 120 jangkitan tempatan manakala 17 lagi kes jangkitan dari luar Perak. – Bernama


Skuad WAJA berjaya bantu 826 kes keganasan terhadap wanita

KUCHING, 16 Rabiulawal 1443H, Sabtu – Skuad Wanita Anti Jenayah (Skuad WAJA) berjaya membimbing dan membantu 826 kes isu keganasan terhadap wanita di negara ini sejak awal tahun ini hingga semalam.

Skuad WAJA merupakan sukarelawan di bawah seliaan Jabatan Pembangunan Wanita (JPW) bagi memperkasa komuniti melalui psikososial dan aktiviti bimbingan untuk meningkatkan kesedaran tentang isu-isu jenayah .

Menteri Pembangunan Wanita, Keluarga dan Masyarakat Datuk Seri Rina Mohd Harun berkata bagi program Skuad WAJA Turun Padang Pula, sebanyak 321 kes dilaksanakan hingga semalam dengan melibatkan 4,571 individu disantuni.

“Peranan Skuad WAJA dalam komuniti terutamanya dalam tempoh pandemik adalah sangat bermakna selain banyak membantu komuniti,” katanya dalam kenyataan sempena program Semarak Skuad WAJA Sarawak di sini.

Rina berkata seramai 35,823 ahli Skuad WAJA berjaya dilatih hingga kini dengan 862 sukarelawan daripadanya terdiri daripada lelaki.

“Penglibatan golongan lelaki sebagai Skuad WAJA amat digalakkan kerana ia merupakan gambaran bahawa isu menangani keganasan terhadap wanita merupakan isu bersama,” katanya.

Menurutnya seramai 1,235 individu di Sarawak telah dilatih di dalam skuad itu dan menyeru agar lebih ramai lagi orang awam mendaftar sebagai sukarelawan Skuad WAJA menerusi pautan https://www.rebrand.ly/pendaftaranskuadwaja atau https://www.jpw.gov.my/

Menurut kenyataan itu, Rina turut mengadakan sesi pertemuan dan beramah mesra bersama ahli Skuad WAJA Negeri Sarawak hari ini yang terdiri daripada badan bukan kerajaan (NGO), ibu tunggal, Wanita Srikandi, Universiti Malaysia Sarawak (UNIMAS) dan Pertubuhan Amal Perubatan Ibnu Sina Malaysia (PAPISMA).

Selain itu beliau mengunjungi Mini Spa Mamacare Kuching yang dibangunkan oleh Lembaga Penduduk dan Pembangunan Keluarga Negara (LPPKN) untuk membantu wanita dalam kalangan isi rumah berpendapatan rendah menjana pendapatan. – Bernama


Ramai masih kekok rapatkan saf, hanya rapatkan sejadah

BANGI, 29 Ramadan 1443H, Ahad – Pengerusi Pemerkasaan Syariah BERJASA, Tuan Guru Ustaz Fisol Md Isa menyifatkan prosedur operasi standard (SOP) di surau dan masjid masih kurang jelas dan perlu diteliti semula.

Meskipun, solat berjemaah secara merapatkan saf telah dibenarkan sejak 1 April lalu, namun ramai yang masih keliru dengan pelaksanaannya.

“Rata-rata agak kekok dalam merapatkan saf, dan hanya merapatkan sejadah. Namun, dengan saiz sejadah yang berbeza masih berlaku penjarakan di dalam saf dan ia masih tidak cukup syarat ‘merapatkan saf’.

“Dari Ibnu Umar r.a., Rasulullah SAW bersabda, “Rapatkanlah saf, dekatkan (jarak) antara saf-saf itu dan ratakan bahu-bahu.” (HR Abu Daud dan an-Nasai, disahihkan oleh Ibnu Hibban),” katanya dalam satu kenyataan, hari ini.

Berikutan itu, timbul pelbagai solusi untuk isu ini antaranya melipat sejadah atau hanya membawa sejadah kecil untuk sujud.

Katanya, dengan solusi ini, cukuplah syarat ‘rapat saf’ dan bukan rapat sejadah.

“Namun kita boleh lihat, solusi ini tidak popular di kalangan masyarakat selagi pihak bertanggungjawab tidak memberikan penerangan dengan jelas.

“Malah, ada beberapa senario yang tidak enak didengar semasa jemaah cuba melakukan solusi ini. Isu yang dilihat remeh inilah yang mengganggu jemaah yang faham tentang maksud sebenar ‘rapat saf’,” katanya.

Mengulas lanjut, beliau berkata, ketibaan fasa endemik adalah waktu yang tepat untuk seluruh saf kepimpinan di kementerian agama meneliti semula protokol yang telah dilaksanakan ini.

“Isu bilangan dos vaksin juga ramai yang terkilan dan perlu diperbaharui segera.

“Saya yakin, dengan kedatangan Aidilfitri yang bakal tiba, mampu memberikan cerminan yang lebih baik buat semua jabatan dan agensi di bawah seliaan Menteri Hal Ehwal Agama.

“Lagi bagus, bekerjasamalah dengan Kementerian Komunikasi dan Multimedia untuk saluran maklumat yang lebih berkesan,” katanya.


MCA-DAP bersatu demi agenda, malang Melayu saling bercakaran

BANGI, 20 Jamadilawal 1442H, Isnin – Walaupun berbeza parti, MCA dan DAP dilihat sememangnya saling bekerjasama dalam memperjuangkan agenda serta ideologi pilihan bangsa Cina.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, perkara itu jelas apabila kedua-dua parti berkenaan bersama-sama mempertahankan restoren yang mempamerkan hiasan berunsur komunisme di Pulau Pinang.

Bahkan, DAP dan MCA juga saling mempertahankan penceroboh tanah kerajaan bagi tujuan penanaman durian Musang King di Raub, Pahang sebelum ini, katanya.

Merujuk dua situasi itu, Prof Zainur Rashid mempersoalkan pemimpin dan ahli politik Melayu kerana bersikap saling bercakaran sesama sendiri.

“Sampai masa PRU akan sedekahkan kawasan majoriti Melayu untuk ditandingi oleh MCA untuk kalah.

“Kononnya hikmah dan rahmah dalam berpolitik. Kenapa tidak hikmah dan rahmah kepada bangsa dan agama sendiri? Entahlah sampai bila mahu belajar,” katanya dalam kenyataan hari ini.

Beliau berkata demikian sebagai mengulas kenyataan pemimpin DAP, Nga Kor Ming yang mengkritik Perikatan Nasional (PN) susulan tindakan menanggalkan kertas dinding di premis restoran yang mempamerkan pemimpin dan unsur komunis.

“Adalah salah dan tidak wajar bagi pemerintah pintu belakang PN untuk membuang hiasan promosi restoran hanya kerana mereka memasang gambar Pengerusi Mao.

“Ayuh, rakyat Malaysia pada abad ke-21 dapat membezakan sendiri apa itu ideologi komunis dan gimik pemasaran,” kata Kor Ming.

Selain Kor Ming, tindakan menanggalkan kertas dinding itu turut dikritik pemimpin MCA, Tan Teik Cheng kerana menyifatkan polis terlalu keras dan sensitif, selain boleh merosakkan hubungan dengan kerajaan China.


Gesa kerajaan Pahang bawa isu pekebun durian haram ke mahkamah

BANGI, 10 Muharram 1442H, Sabtu – Barisan Jemaah Islamiah Se-Malaysia (BERJASA) Pahang menuntut kerajaan negeri menggunakan undang-undang sedia ada dalam menangani kes pencerobohan tanah rizab oleh pihak yang tidak bertanggungjawab.

Pengerusi Badan Perhubungan BERJASA Pahang, Dr Mohd Nor Sundari menegaskan, mengikut Kanun Tanah Negara 1965, berdasarkan Seksyen 425, penceroboh boleh diambil tindakan undang-undang.

“Justeru, BERJASA meminta kerajaan negeri mengambil tindakan mahkamah dan membawa mereka yang terbabit ke muka pengadilan.

“Siasatan terperinci perlu dilakukan oleh pihak polis dan SPRM bagi membongkar sebarang salah laku dan penyalahgunaan kuasa oleh agensi-agensi kerajaan yang terbabit.

“…khususnya Jabatan Tanah dan Galian dan Jabatan Perhutanan dan Perhilitan yang selama ini berdiam diri apabila berlaku pencerobohan tanah-tanah rizab kerajaan di negeri ini,” katanya dalam satu kenyataan hari ini.

BERJASA Pahang berkata, gesaan itu juga susulan bimbang ada unsur-unsur penyelewengan dan salah guna kuasa membabitkan para penguat kuasa.

Katanya, ini kerana mustahil agensi-agensi terbabit tidak menyedari berlakunya pencerobohan dan pembukaan tanah secara besar-besaran menjangkau seluas 4,400 hektar tanah rizab kerajaan di Raub.

“Keadaan ini telah pun berlaku selama 40 tahun. Aktiviti-aktiviti haram ini menyebabkan kerajaan negeri kehilangan berjuta-juta ringgit setiap tahun. Sesuatu yang sangat pelik dan mustahil apabila aktiviti haram ini tidak diketahui dan disedari oleh pihak yang bertanggungjawab.

“Sehubungan itu, BERJASA mendesak agar satu siasatan oleh pihak polis dan SPRM dijalankan secara menyeluruh membabitkan semua daerah di Pahang bagi memastikan setiap hektar tanah rizab kerajaan tidak dicerobohi.

“Bahkan kerajaan negeri juga dapat merancang projek-projek yang boleh mendatangkan pulangan yang baik demi kemakmuran dan kesejahteraan rakyat Pahang,” katanya.

Pada 1 Ogos lalu, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan negeri.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram termasuk di kawasan hutan simpan.

Antara kawasan dusun durian di Raub yang terbabit ialah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.


COVID-19: Kes sembuh di Malaysia kini melebihi 2 juta

KUALA LUMPUR, 20 Safar 1443H, Isnin – Jumlah keseluruhan kes sembuh COVID-19 yang direkodkan kini adalah sebanyak 2,005,942 kes sejak pandemik ini melanda negara.

Ketua Pengarah Kesihatan Tan Sri Dr Noor Hisham Abdullah dalam kenyataan mengenai perkembangan COVID-19 hari ini memaklumkan daripada angka itu, sebanyak 16,430 kes sembuh dicatatkan dalam tempoh 24 jam lepas.

“Bagi kes baharu, sebanyak 1.9 peratus atau 205 kes daripada 10,959 kes baharu COVID-19 dilaporkan bagi tempoh 24 jam lepas terdiri daripada kategori tiga, empat dan lima.

“Baki 98.1 peratus atau 10,754 kes pula adalah terdiri daripada kategori satu iaitu tidak bergejala dan kategori dua, bergejala ringan,” katanya.

Kategori tiga adalah mereka yang mempunyai radang paru-paru, empat memerlukan bantuan oksigen dan lima pula memerlukan bantuan pernafasan.

Menurut Dr Noor Hisham, daripada jumlah kes baharu, 12 adalah kes import melibatkan dua warga tempatan dan 10 bukan warganegara manakala 10,947 kes pula melibatkan penularan dalam negara iaitu 10,150 warganegara dan 797 rakyat asing.

Beliau berkata terdapat 980 kes sedang dirawat di unit rawatan rapi (ICU) merangkumi 862 yang disahkan positif COVID-19 manakala 118 lagi adalah disyaki, kemungkinan dan dalam siasatan.

Katanya, sebanyak 579 kes memerlukan bantuan pernafasan melibatkan 378 disahkan positif COVID-19 manakala 201 lagi adalah disyaki, kemungkinan dan dalam siasatan.

Dr Noor Hisham memaklumkan 19 kluster baharu dikesan dengan sembilan daripadanya berkaitan tempat kerja, lapan kluster membabitkan penularan dalam komuniti serta masing-masing satu melibatkan kluster pusat tahanan dan kluster kumpulan berisiko tinggi.

Beliau berkata kadar kebolehjangkitan COVID-19 atau R-naught (Rt) pada jangkaan mengikut kes harian semalam untuk seluruh negara ialah 0.92 manakala Pahang mencatatkan nilai tertinggi iaitu 1.02.

“Semua negeri lain mencatatkan Rt di bawah 1.0 iaitu Perak dan Putrajaya masing-masing 0.98, diikuti Kelantan dan Perlis masing-masing 0.97, Terengganu (0.96), Johor (0.94), Sarawak dan Melaka masing-msing 0.92, Pulau Pinang (0.90), Selangor (0.89), Sabah dan Negeri Sembilan masing-masing 0.87, Kedah serta Kuala Lumpur masing-masing 0.85 manakala Labuan (sifar),” katanya.

Dr Noor Hisham berkata data kematian akan dimuat naik dan dipaparkan menerusi laman Github dan laman sesawang COVIDNOW di https://covidnow.moh.gov.my pada tengah malam ini. – Bernama


Hishammuddin lulus permohonan UKSB laksana sistem visa selama 7 tahun: Saksi

SHAH ALAM, 9 Syawal 1443H, Selasa – Mahkamah Tinggi hari ini diberitahu bahawa bekas Menteri Dalam Negeri Datuk Seri Hishammuddin Tun Hussein meluluskan permohonan syarikat Ultra Kirana Sdn Bhd (UKSB) bagi melaksana perkhidmatan Sistem Pengurusan Permohonan Visa (SPPV) ‘One Stop Center’ di China untuk tempoh konsesi selama tujuh tahun.

Bekas Penolong Setiausaha di Bahagian Hal Ehwal Imigresen, Kementerian Dalam Negeri (KDN) Djuliana Jamaludin berkata Hishammuddin telah meluluskan permohonan UKSB pada 1 Oktober 2011.

“Saya telah diarahkan oleh bahagian saya (Hal Ehwal Imigresen) untuk menyediakan Kertas Pertimbangan bagi mendapatkan kelulusan Menteri Dalam Negeri ketika itu, Datuk Seri Hishammuddin berkenaan dengan permohonan UKSB untuk melaksanakan SPPV 1 Stop Center di Republik Rakyat China (China) secara ‘Private Finance Initiative (PFI)’ untuk tempoh tujuh tahun.

“Kertas pertimbangan yang bertarikh 28 September 2011 telah mengesyorkan beberapa cadangan tindakan kerajaan,” katanya ketika membacakan penyataan saksinya semasa pemeriksaan utama oleh Timbalan Pendakwa Raya (TPR) Zander Lim Wai Keong.

Djuliana berkata pada sekitar 2010, UKSB telah menghantar satu cadangan kepada KDN untuk menawar perkhidmatan itu di China.

“UKSB membuat cadangan tersebut melalui surat kepada menteri KDN ketika itu (iaitu) Hishamuddin bertarikh 4 Mac 2010, yang antara lainnya, menyebut ‘Visa Facilitation Services’ boleh membantu pejabat perwakilan Malaysia di China untuk menguruskan permohonan visa secara menyeluruh dan selamat tanpa mempengaruhi sebarang proses kelulusan.

“Dalam surat itu juga, UKSB mencadangkan perkhidmatan yang disediakan tidak melibatkan sebarang kos kepada Kerajaaan Malaysia kerana semua infastruktur perkhidmatan akan disediakan sepenuhnya oleh UKSB,” katanya.

Saksi pendakwaan ke-11 itu berkata di bahagian atas surat tersebut, terdapat catatan minit Hishammuddin iaitu ‘Datuk Seri KSU/ Datuk Alias sila teliti seperti yang dilakukan untuk India – yang ini untuk China’.

“Berikutan minit YB Menteri itu (Hishammuddin), cadangan UKSB itu telah diteliti dan dikaji oleh Jabatan Imigresen terlebih dahulu sebelum dikemukakan kepada KDN untuk tindakan selanjutnya,” katanya.

Sebelum ini, saksi pendakwaan ketiga Siti Jalilah Abd Manap iaitu bekas Timbalan Setiausaha Bahagian Hal Ehwal Imigresen, KDN memberitahu mahkamah bahawa bekas Timbalan Perdana Menteri Datuk Seri Dr Ahmad Zahid Hamidi melanjutkan kontrak UKSB bagi projek Visa Luar Negara (VLN) walaupun kontrak syarikat itu masih berbaki tiga tahun lagi.

Ahmad Zahid menjawat jawatan Menteri Dalam Negeri antara 2013 dan 2018.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan perbuatan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok. – Bernama


Banjir: Singapura bersolidariti dengan Malaysia

SINGAPURA, 16 Jamadilawal 1443H, Selasa – Menteri Luar Singapura Dr Vivian Balakrishnan mengutus surat kepada rakan sejawatannya Datuk Seri Saifuddin Abdullah untuk mengucapkan takziah berikutan bencana banjir yang melanda Malaysia.

“Saya sedih dengan kehilangan nyawa dan kemusnahan harta benda akibat banjir di beberapa negeri di Malaysia.

“Saya mengucapkan takziah kepada keluarga mangsa dan semua rakyat Malaysia yang terjejas mata pencarian mereka,” katanya dalam surat itu.

Balakrishnan berkata Singapura “bersolidariti dengan Malaysia pada masa sukar ini.”

“Saya yakin rakyat Malaysia mampu mengharungi krisis ini dengan kekuatan dan ketabahan,” katanya.

Hujan luar biasa yang melanda Malaysia sejak Jumaat lepas menyebabkan beberapa negeri ditenggelami air termasuk di Lembah Klang.

Sehingga tengah hari ini, 44,000 orang masih berada di pusat pemindahan di seluruh Malaysia tetapi secara keseluruhan keadaan adalah bertambah baik. – Bernama